10 buah negara yang tidak ada rangkaian Restoran McDonald’s

Restoran makanan segera paling terkenal iaitu McDonald's beroperasi di 119 buah negara dengan 36,000 buah cawangan di seluruh dunia. Dilaporkan, McDonald's menyediakan hingga 75 biji burger dalam setiap saat setiap hari. Sejak dilancarkan pada tahun 1955, boleh dikatakan hampir setiap orang mengenali dan menyukai McDonald's.

Namun, hanya disebabkan mereka begitu popular di setiap pelosok dunia, tidak bermakna yang mereka boleh membuka francais restoran itu di mana sahaja mereka mahu. Walaupun anda akan menjumpai restoran McDonald's di lokasi unik seperti Guantanamo Bay, New Mexico dan Roswell (dengan rekaan restoran berbentuk kapal angkasa), restoran McD tidaklah begitu mudah didapati di setiap negara dalam dunia. Masih ada negara yang belum 'ditakluk' McDonald's.

Kami kongsikan 10 buah negara di mana McDonald's tidak berkeinginan untuk buka cawangan ataupun pentadbiran negara itu sendiri tidak membenarkan McDonald's datang ke sana atau dalam erti kata lain, inilah 10 buah negara yang tiada restoran francais McDonald's :

Sebelum kejatuhan ekonomi pada tahun 2009, terdapat tiga buah restoran McD di ibu negara Reykjavik. Namun demikian, setelah ekonomi kembali kukuh di Iceland, pihak kerajaan tidak menyambut kedatangan pemilik francais dengan tangan terbuka.

Sebagai salah sebuah negara yang paling sihat di dunia, Iceland bukanlah negara yang paling sesuai untuk membuka restoran makanan segera seperti McD. Kerajaan Iceland lebih menumpukan perhatian kepada pembinaan rangkaian perniagaan yang bersumberkan bahan-bahan tempatan berbanding mengembalikan tiga cawangan restoran makanan segera yang telah gagal itu.

Pengurusan McDonald's sebenarnya agak cerewet memilih negara yang ingin mereka cuba masuk. Mereka hanya memilih tempat-tempat yang dilihat mempunyai ekonomi berdaya maju. Disebabkan itu, Yemen tidak termasuk dalam senarai negara pilihan mereka.

Ekonomi yang tidak stabil mungkin punca utama ketiadaan restoran McDonald's di negara itu. Namun demikian, keselamatan juga merupakan salah satu faktor penting. Terdapat kebimbangan berlakunya serangan pengganas kerana di rantau itu,  bangunan atau pertubuhan Amerika sering dijadikan sasaran automatik pihak pengganas.

Semasa pihak pengurusan McDonald's membuat percubaan membuka sebuah restoran di pulau ini pada tahun 1996, penduduk tempatan membantah beramai-ramai sehingga kerajaan meluluskan undang-undang yang mengharamkan mana-mana pemberi francais bertapak di sana.

Ini bermakna bukan sahaja McDonald's yang diharamkan ke sana, malah mana-mana restoran makanan segera terkenal juga tidak dibenarkan membuka restoran di Bermuda. Selain itu, pihak kerajaan juga mengharamkan papan iklan (billboard) dan lampu neon.

Ia bukanlah suatu perkara yang mengejutkan apabila salah sebuah negara yang paling kuat kawalan dan banyak peraturan di dunia ini tidak membenarkan McDonald's menjejakkan kaki ke sana.

Pemimpin Korea Utara, Kim Jong-un bukanlah peminat no. 1 Amerika Syarikat namun apabila bercerita mengenai burger McDonald's, dia sanggup membuat pengecualian untuk dirinya sendiri. Terdapat sumber melaporkan yang dia sering membeli Big Mac yang diterbangkan dari China untuk dinikmati seorang diri. Rakyatnya pula tidak akan pernah tahu kenikmatan burger buatan McDonald's.

Pihak kerajaan Bolivia tidak pernah mengharamkan McDonald's daripada beroperasi. Akan tetapi, sambutan daripada rakyat Bolivia terhadap makanan McD hanyalah suam-suam kuku.

Restoran terakhir yang beroperasi di negara Amerika Selatan ini gulung tikar pada tahun 2014 kerana prestasi di bawah tara yang mengakibatkan mereka kerugian. Penduduk di sana tidak tertarik dengan kewujudan makanan segera secara umumnya. Menurut Presiden Bolivia, Evo Morales, restoran seperti McDonald's tidak pernah peduli tentang kesihatan manusia dan hanya mementingkan keuntungan semata-mata.

Dahulu, terdapat tujuh buah restoran McDonald's beroperasi di Macedonia. Kemudian, berlaku satu perselisihan faham yang besar antara ketua wilayah McDonald's Eropah dengan pemilik francais di sana.

Selepas perjanjian mereka ditamatkan pada tahun 2013, kesemua restoran McD di Macedonia ditutup serta-merta. Maka, tamatlah riwayat restoran-restoran yang telah berusia 16 tahun di ibu kota Skopje itu.

McDonald's tidak pernah diarahkan untuk menjauhkan diri dari Ghana, namun pihak pengurusannya ragu-ragu yang rakyat Ghana mampu untuk membeli makanan segera "mewah" itu. Ini disebabkan pendapatan purata rakyat di sana hanyalah USD 1,340 setahun.

Walau bagaimanapun, beberapa pakar menjangkakan pertumbuhan ekonomi yang mantap hasil kepentingan dalam industri minyak akan memberi peluang kepada rangkaian restoran itu membuka sebuah restoran di Accra dalam beberapa tahun terdekat ini. Selain itu, penduduk di bandar berkenaan memperolehi pendapatan yang lebih banyak dan KFC yang beroperasi di situ juga sentiasa padat dengan pelanggan.

McDonald's telah memulakan proses pembukaan francais di ibu negara Zimbabwe, Harare lebih 10 tahun yang lalu. Namun demikian, kejatuhan ekonomi telah membuatkan perbincangan dua hala itu terhenti serta-merta.

Pada tahun 2010, mereka kembali untuk berbincang hinggakan banyak restoran makanan segera tempatan telahpun bersiap sedia dengan dengan penjenamaan semula perniagaan mereka untuk menghadapi persaingan. Akan tetapi, sehingga kini masih belum ada sebarang kata putus yang dibuat.

Satu-satunya restoran McD yang dibuka di Montenegro beroperasi dalam sebuah lori treler dan perniagaan itu agak berjaya sebelum ditutup pada tahun 2003. Pihak berkuasa memaksa penutupan restoran makanan segera buat selama-lamanya kerana dikhuatiri mendatangkan kesan buruk kepada kesihatan rakyat.

Seperti yang diketahui, hubungan antara negara Timur Tengah dengan Amerika Syarikat adalah agak tegang dan perniagaan francais seperti McDonald's merasakan kesannya. McDonald's tidak pernah membuka restoran di Iran sejak tahun 1979.

Walau bagaimanapun, hubungan diplomatik antara Iran dan negara Barat telah bertambah pulih sejak beberapa tahun kebelakangan ini dan penduduk tempatan mula tertanya-tanya sama ada rangkaian restoran ini akan membuat kemunculan semula di sana. Akan tetapi, perbincangan mungkin akan menjadi sedikit rumit kerana Iran telahpun mencipta rangkaian McDonald'snya yang tersendiri iaitu Mash Donald's.


Inilah wanita yang mampu melembutkan hati pemimpin Korea Utara - Ri Sol-Ju

Tidak banyak yang diketahui tentang kehidupan pemimpin no 1 Korea Utara iaitu Kim Jong Un. Berdasarkan fakta itu jugalah first lady negara Korea Utara ini turut menjadi misteri yang tak ramai tahu. Beliau jarang sekali dapat dilihat berkeliaran di kawasan awam. Nama isteri kepada Kim Jong Un ini ialah Ri Sol-ju.

Tidak didedahkan dalam berita seperti Buletin Utama dan RTM, tidak seperti isteri pemimpin-pemimpin politik mana-mana negara yang lain. Tambahan lagi, tiada maklumat tepat mengenai umur beliau. Namun, masih terdapat beberapa fakta boleh diketahui tentang wanita misteri ini.

Beliau dilahirkan di bandar pelabuhan, Chongjin dan ibu bapanya bekerja sebagai guru dan doktor. Kemungkinan tahun kelahiran bagi isteri Kim Jong-un ini adalah sekitar 1985 hingga 1989, bermakna umurnya adalah antara 28 dan 33 tahun.

Sebelum berkahwin dengan pemimpin Korea tersebut, gadis ini belajar di universiti terbesar di Korea Utara — Universiti Kim Il Sung di Pyongyang. Pada tahun 2005, beliau melawat Korea Selatan sebagai seorang ahli kumpulan sorak untuk delegasi Korea Utara di Asian Athletic Championships.

Ri Sol-ju sangat gemar menyanyi dan beliau belajar vokal di China buat seketika sebelum bakal suaminya menonton beliau menyanyi di dalam siaran persembahan oleh State Unhasu Orchestra.

Pihak media antarabangsa percaya wanita ini telah melahirkan dua orang anak perempuan (sekitar tahun 2010 hingga 2013) dan seorang anak lelaki (Februari 2017). Merujuk kepada pakar-pakar di Korea Utara, kelahiran bayi ketiga bukan sesuatu yang diinginkan oleh wanita ini tetapi adalah disebabkan arahan kerana negara tersebut memerlukan pewaris takhta.

Ri Sol-ju menjadi satu-satunya first lady di Korea Utara yang berani mengubah fesyen rambut dan memotong rambutnya pendek. Kesemua bekas isteri pemimpin-pemimpin sebelumnya menyimpan rambut panjang.

Tambahan lagi, gadis ini mempunyai minat terhadap fesyen jenama barat yang asalnya terlarang di Korea Utara. Diantara barang-barang aksesori miliknya, terdapat beg jenama Chanel dan Dior. Dan disebalik kewajipan rakyat Korea Utara untuk memakai lencana dengan gambar Kim Jong Un, wanita ini hanya memakai kerongsang yang berjenama barat.

Disebalik kuasa dan kelebihan yang ada pada suaminya, Ri sol-ju berjaya meredakan sikap panas barannya. Kim Jong-un membenarkan wanita-wanita Korea memakai seluar, seluar jeans, dan seluar ketat hitam, termasuk kasut tumit tinggi. Beliau juga membenarkan mereka mengayuh basikal.


Cinta Sejati : Kekasih tetap setia walaupun wajah berubah akibat kanser

Baru-baru ini tular di Thailand mengenai kisah seorang gadis muda yang tetap setia di sisi teman lelakinya walaupun teman lelaki beliau menderita tumor/kanser yang telah merebak teruk ke seluruh bahagian wajahnya.

Teman wanita yang setia itu, Atittaya Chumkeaw setia dan membantu keluarga menjaga teman lelakinya, Pooh Chokchai Kaew, berumur 21 yang menderita kanser mata yang telah merebak ke seluruh wajah dan mengancam nyawanya. Dikatakan oleh media Thailand bahawa doktor mengesahkan bahawa kanser ini tidak lagi dapat diubati.

Atittaya, dari Songkhla, Thailand, telah menyiarkan gambar mereka berdua di media sosial berserta dengan kata-kata: "Ulang tahun ketiga perkenalan kita, Cinta di hati tetap tidak berubah".

Posting tersebut telah menjadi tular dan tersebar meluas setelah ia dikongsi oleh satu kumpulan yang bernama 'True Buddhism'.

True Buddhism juga telah mengulangi kisah cinta pasangan tersebut dengan menyatakan: "Jejaka muda ini menderita kanser peringkat akhir yang telah merebak ke seluruh wajahnya" di laman Instagram dan Facebook mereka. Hasilnya, kisah ini telah merebak sehingga ke serata dunia termasuklah ke saluran berita antarabangsa.

Wakil keluarganya mendedahkan para doktor tidak menemui cara untuk menyembuhkan penyakitnya, tidak kiralah dengan rawatan radiotheraphy atau rawatan chemoteraphy.

Yang menyentuh hati ramai orang ialah, jejaka muda ini tetap bersemangat dan masih berharap keajaiban berlaku dimana harapannya tumor itu akan hilang dimasa akan datang.

Apap-apa pun, mereka menyatakan bahawa posting mereka di laman sosial ini bukanlah untuk memberi harapan palsu kepada pesakit-pesakit kanser. Ramai netizen kagum dengan gadis muda ini yang sentiasa berada di sisi pasangannya.

Rata-rata netizen yang menyokong mengatakan kasih sayang yang gadis tersebut berikan kepada teman lelakinya adalah perkara terbaik yang tidak ramai orang lain sanggup lakukan. Diharapkan dengan keazaman pasangan ini boleh menyebabkan keajaiban berlaku.

Media tempatan Thailand melaporkan penyakit Pooh bermula sebagai retinoblastoma dan kemudian sel-sel kanser tersebut merebak ke seluruh wajahnya. Kanser ini adalah sukar untuk dirawat kerana ianya telah menjangkiti saraf-saraf yang ada di muka dan kepala.

Para doktor dilaporkan percaya hanya sesuatu yang lebih buruk akan berlaku kepada pesakit ini memandangkan situasi kanser tersebut agak teruk, namun pesakit ini tetap tidak berputus asa dan kuat keazamannya.

Atittaya dan Pooh berkata mereka gembira kerana 'terkenal' serata dunia dan di laman sosial. Mereka juga mengharapkan kesihatan yang lebih baik di masa hadapan. Tidak hanya untuk mereka, tetapi juga untuk pesakit-pesakit kanser di seluruh dunia.

Seorang selebriti terknal di Thailand telah memberi maklumbalas di media sosial dengan menyatakan "Saya percaya ini adalah cara yang sangat indah untuk merealisasikan sesuatu keajaiban".

Apa-apa pun, kami di Iluminasi menyokong penuh keazaman pasangan ini. Semoga penyakit Pooh hilang dan kembali pulih seperti sediakala. Kita yang masih dalam keadaan sihat ini pun belum tentu lagi apa yang bakal berlaku di masa hadapan. Harapan kami, sifat azam yang kuat ini menjadi contoh tauladan kepada kami sendiri, rakan-rakan dan masyarakat semua.


10 selebriti terkenal yang pernah terlibat dalam kes pembunuhan

Kehidupan sebagai selebriti mungkin nampak glamor di mata orang namun harus diingat bahawa mereka juga sebenarnya manusia biasa seperti kita semua. Adakalanya mereka juga boleh tersilap langkah. Ada yang terlibat dengan dadah, ada yang terlibat dengan kegiatan jenayah dan ada yang lebih kurang bernasib baik, terlibat dengan kes pembunuhan.

Berikut 10 selebriti terkenal yang pernah terlibat dengan kes pembunuhan sehingga menyebabkan kematian seseorang, sama ada secara sengaja atau tidak sengaja:

Bintang tenis Venus Williams terlibat dalam satu kemalangan kereta pada Jun 2017 dan menyebabkan seorang lelaki mati. Dia yang sedang memandu di Palm Beach Garden, Florida telah mengelak daripada sebuah kereta yang tiba-tiba membelok secara mengejut dan dilanggar oleh sebuah kereta lain di sebelah tepi kenderaannya.

Walaupun pemandu kenderaan lain itu selamat tetapi suaminya yang berumur 78 tahun telah cedera parah dan meninggal dunia dua minggu kemudian setelah dimasukkan ke dalam ICU. Menurut laporan polis yang telah mengkaji rakaman CCTV berhampiran, Venus Williams tidak bertanggungjawab atas kemalangan tersebut dan tidak akan didakwa.

Pada tahun 1987, Matthew Broderick yang terkenal dengan watak 'Inspector Gadget' bersama kekasihnya ketika itu, Jennifer Grey, sedang bercuti di Ireland. Broderick telah tersalah pandu dan memasuki jalan yang berlawanan arah dan menyebabkan pelanggaran dari arah hadapan. Ini menyebabkan kedua-dua penumpang iaitu pasangan ibu dan anak meninggal dunia setelah mengalami kecederaan teruk.

Penganjur tinju terkenal iaitu Don King telah membunuh dua lelaki di dalam kejadian berasingan. King membunuh lelaki yang pertama atas alasan mempertahankan diri ketika lelaki itu memecah masuk pusat perjudiannya. Manakala kejadian kedua King telah disabitkan dengan kesalahan membunuh tahap 2 apabila dia memukul mati pekerja yang berhutang dengannya sebanyak USD600.

Snoop Dogg, bersama pengawal peribadinya telah dituduh membunuh apabila telah menembak mati Phillip Woldemariam, ahli kumpulan musuhnya pada tahun 1993. Pengawalnya dibebaskan atas alasan membela diri tetapi Snoop terus dibicara sehingga tuduhan digugurkan pada tahun 1996.

Pemain bass kumpulan Sex Pistols ini ditahan dan dituduh membunuh kerana menikam teman wanitanya Nancy Spungen hingga mati pada tahun 1979 di bandar New York selepas kumpulannya berpecah. Vicious telah ditemui dalam keadaan khayal dan mengaku telah membunuh Spungen. Vicious kemudiannya telah diikat jamin dan mati tujuh minggu kemudian kerana mengambil dadah heroin berlebihan semasa satu jamuan yang dihadirinya.

O.J. Simpson telah ditahan dan dituduh membunuh bekas isterinya, Nicole Brown, dan rakannya Ronald Goldman. Walaupun perbicaraan di mahkamah mendapati dia tidak bersalah, namun ramai yang percaya dia membunuh dan terlepas daripada hukuman.

Pada tahun 2002, kereta yang dipandu bintang terkenal Bollywood ini terbabas dan merempuh sebuah kedai roti di mana ia telah menyebabkan seorang terbunuh dan mencederakan tiga yang lain. Walau bagaimanapun, kes itu hanya diselesaikan 13 tahun kemudian dan Salman digugurkan tuduhan daripada kesalahan membunuh.

Pada Februari 2013, pemenang paralimpik Oscar Pistorius telah dituduh membunuh dengan menembak mati teman wanitanya, Reeva Steenkamp. Pistorius mengaku melepaskan empat das tembakan ke arah pintu tandas yang berkunci dan menyangka terdapat penceroboh yang masuk ke dalam rumahnya bersembunyi di situ. Namun, sangkaannya meleset apabila mendapat tahu bahawa Steenkamp yang berada di dalamnya. Ujian yang dijalankan oleh Dr. Merryll Vorster mendapati Pistorius telah mengalami serangan panik dan keresahan.

Pada tahun 2006, penyanyi dan juga juri rancangan "America's Got Talent," Brandy Norwood telah terlibat dalam satu kemalangan lebuh raya dan menyebabkan kematian Awatef Aboudihaj. Dalam kejadian itu, Aboudihaj telah melanggar kenderaan di hadapannya, kemudian dilanggar pula dari belakang oleh Brandy. Walaupun terdapat saksi yang menyatakan Brandy bersalah sehingga menyebabkan kematian itu, mahkamah tidak dapat mensabitkan kesalahan ke atasnya kerana tidak cukup bahan bukti.

Michael Massee ialah seorang aktor yang tidak sengaja telah menembak mati Brandon Lee, satu-satunya anak mendiang Bruce Lee di sebuah set lakonan filem bertajuk "The Crow." Pistol yang digunakan tidak diselenggara dengan baik dan mengakibatkan tragedi yang meragut nyawa tersebut. Massee amat trauma dengan kejadian tersebut sehingga terus berehat dari dunia lakonan selama setahun.


Kerana tampon, model profesional ini hampir mati dan kehilangan kedua-dua kaki

Lauren Wasser merupakan seorang wanita cantik berusia 29 tahun. Dia ialah seorang model berjaya namun pada tahun 2012, dia kehilangan kaki kanannya akibat sindrom kejutan toksik (TSS) yang dialami - semuanya disebabkan tampon. Keadaan itu amat berbahaya dan hampir mencabut nyawanya.

Baru-baru ini, dia mengumumkan yang dia terpaksa menjalani pembedahan kedua untuk memotong kaki kirinya pula. Badan Wasser tidak berhenti menghasilkan kalsium hingga menyebabkan tulang kaki kirinya membesar disebabkan otaknya tidak dapat memproses kehilangan jari-jari kaki yang telah dipotong semasa pembedahan pertama pada tahun 2012.

Pembedahan untuk memotong kaki kirinya itu tidak dapat dielakkan kerana ia mempunyai ulser yang terdedah. Wasser sentiasa dalam kesakitan hingga tidak mampu berjalan. Selain itu, dia tidak boleh membasahkan kaki kerana ulser tersebut. Hal ini amat sukar dilakukan oleh model muda dari California ini, jadi dia mengambil jalan penyelesaian dengan menjalani pembedahan memotong kakinya.

Semasa dia mula berasa sakit, dia hanya berusia 24 tahun. Ketika itu, ibunya yang amat risaukan anak yang lama tidak mengirimkan khabar berita telah menghantar pihak polis untuk memeriksa keadaan anaknya. Polis telah menemui Wasser dalam keadaan tertiarap di atas lantai bilik tidur sambil berlumuran muntah dan najis.

Dia tidak sedarkan diri dan doktor menyatakan jika pihak polis tiba terlewat 10 minit, dia boleh terus meninggal dunia. Semasa dikejarkan ke hospital, suhu badan Wasser mencecah 41.6 darjah Celsius. Dia juga mengalami serangan jantung dan organ dalamannya mula gagal berfungsi. Pihak hospital tidak mempunyai pilihan lain selain meletakkannya dalam keadaan koma.

Salah seorang doktor yang sudah biasa dengan penyakit berjangkit memeriksa sama ada Wasser memakai tampon ketika itu. Setelah ujian dijalankan, doktor mengesahkan yang dia mengalami sindrom kejutan toksik. TSS merupakan jangkitan bakteria yang berbahaya dan sangat jarang berlaku. Diagnosis tepat bagi sindrom ini agak sukar dilakukan kerana simptom yang lebih kurang sama seperti penyakit lain.

Jangkitan TSS disebabkan oleh bakteria Streptococcus atau Staphylococcus yang tidak berbahaya kerana ia sering tinggal di permukaan kulit. Namun, keadaan berubah menjadi serius apabila ia memasuki aliran darah di mana ia menghasilkan toksin yang amat berbahaya.

Daripada demam yang menghasilkan suhu melebihi 39 darjah Celsius, simptom akan berlanjutan seperti demam selesema biasa. Pesakit akan mula batuk, mengalami sakit kepala dan sakit otot. Simptom-simptom lain adalah seperti cirit-birit, muntah, loya, pening dan kekeliruan.

Risiko paling besar bagi golongan wanita adalah ketika datang haid dan menggunakan tampon atau selepas melahirkan. Ramai yang memandang ringan bahawa tampon perlu diganti setiap empat ke lapan jam, seperti arahan yang tertera pada pakej produk. Namun, kebanyakan wanita sering terlupa dan tidak sengaja membiarkan tampon tidak diganti semalaman.

Walaupun Wasser mengatakan yang dia kerap menukar tampon yang dipakai, kerosakan gangren pada kedua-dua kakinya sudah tidak dapat diselamatkan. Amputasi adalah jalan terakhir bagi Wasser.

Namun demikian, kehilangan kedua-dua belah kaki tidak mematahkan semangat Wasser. Dia tidak membiarkan sindrom itu merosakkan kerjayanya sebagai seorang model. Dia masih mampu mendapat kerja seperti memperagakan koleksi kasut musim cuti oleh Nordstrom dan kempen Courageous Class yang dimulakan oleh Kenneth Cole.

Selain itu, Wasser juga berusaha keras untuk membawa perubahan kepada rang undang-undang mengenai isu itu dengan menggesa Institut Kesihatan Kebangsaan agar membuat ujian bagi kesemua produk kesihatan feminin sebelum disahkan selamat sepenuhnya bagi para pengguna.

Wasser menyokong penuh Akta Robin Danielson yang dinamakan bersempena seorang lagi mangsa korban TSS yang telah meninggal dunia pada tahun 1998. Akta itu meminta agar Institut Kesihatan Kebangsaan menjalankan penyelidikan mengenai risiko menggunakan produk feminin. Akta Robin Danielson telah dibentang sepuluh kali di hadapan Dewan Perwakilan namun tidak pernah mendapat sebarang kata putus.

TSS mungkin sangat jarang berlaku. Akan tetapi, golongan wanita adalah yang paling terkesan. Setiap tahun, satu dalam 100,000 wanita dikesan mengalami penyakit ini. Ia mula menjadi sebutan sekitar tahun 70-an selepas beberapa wanita muda mati akibat menggunakan tampon daripada jenama yang sama. Jenama tampon yang tinggi kadar penyerapan itu akhirnya dikeluarkan dari pasaran.

Menurut Kementerian Pembangunan Wanita, Keluarga dan Masyarakat, tampon berpenyerapan tinggi ini mengandungi buih polyester dan rayon polyacrylate yang menyerap magnesium daripada darah haid.

Pengurangan paras magnesium dalam badan menyebabkan kuman staphylococcus menghasilkan banyak toksin dan mengakibatkan sindrom kejutan toksik. Kejadian TSS paling tinggi adalah pada hari ke-4 haid apabila darah haid menjadi semakin berkurangan. Sebilangan wanita mempunyai kecenderungan alahan kepada toksin ini.

Wasser kini bercakap mengenai isu ini dan kisah hidupnya secara terbuka untuk memberi kesedaran kepada golongan wanita tentang bahaya tampon serta produk feminin komersial.


Sejarah dan latar belakang syarikat jenama kasut terkemuka, Nike Inc

Pada akhir 1950-an, seorang jurulatih veteran, Bill Bowerman, tidak berpuas hati dengan kasut lari yang dijual di pasaran yang diperbuat daripada kulit dan logam yang berat. Dia mula mencari jalan dan sering memikirkan cara untuk mengurangkan berat kasut untuk membantu pelari memecut dengan mudah.

Bowerman ketika itu juga merupakan seorang mentor, jurulatih dan juga rakan kepada Phil Knight, iaitu rakan kongsinya dalam syarikat Blue Ribbon Sports yang menjadi pelopor kepada jenama Nike. Keyakinan Knight dan inovasi Bowerman telah menjadikan Nike sebagai salah satu jenama paling dikenali di dunia sehingga ke hari ini.

Bowerman mula bermain-main dengan kasut lari sejak tahun 50-an apabila beliau menghantar kertas cadangan kepada beberapa syarikat kasut tentang idea untuk menambah baik kasut bagi para atlet balapan. Nasib tidak menyebelahi Bowerman apabila tidak ada satu pun syarikat yang menerima ideanya itu. Walaupun berasa kecewa, ia tidak mematahkan semangat Bowerman. Jadi, beliau telah mengambil inisiatif sendiri mempelajari cara membuat kasut dengan tunjuk ajar daripada tukang kasut tempatan.

Phil Knight menjadi atlet pertama yang mencuba kasut yang dihasilkan oleh Bowerman. Pelari muda itu mencuba kasut Bowerman semasa satu sesi latihan namun tidak dapat mencubanya untuk tempoh yang lama. Ini disebabkan rakan sepasukannya, Otis Davis ternampak prototaip kasut tersebut dan ingin mencubanya. Davis amat menyukai kasut tersebut hingga tidak mahu memulangkannya kepada Knight. Malah, Davis memakai kasut Bowerman ketika menyertai Sukan Olimpik pada tahun 1960 dan memenangi pingat emas dalam acara 400 meter.

Dari situ, Bowerman telah mula menerima tempahan kasut mengikut saiz kaki atlet. Beliau akan melukis bentuk kaki mereka, mengukur kelebaran tapak kaki dan mengambil kira kesesuaian kaki seperti buku lali tirus atau tumit lebar. Bowerman bereksperimen dengan pelbagai jenis tekstil untuk mencari bahan yang paling ideal, ringan, tahan lasak dan boleh diregangkan. Daripada kulit kanggaru, belulang rusa, kulit ular sehinggalah sisik ikan, beliau berjaya menghasilkan sepasang rekaan baru setiap minggu. Pada masa yang sama, beliau berterusan mencari syarikat yang berminat untuk bekerjasama dengannya namun masih menemui jalan buntu.

Ketika itu, menurut Bowerman, kasut lari terbaik adalah yang dihasilkan oleh orang Jerman. Namun, beliau yakin bahawa kasutnya adalah yang terbaik dalam dunia kerana mempunyai tapak kasut yang bagus. Tetapi apakan daya, tiada satu pun syarikat kasut Amerika yang ingin mengilangkan kasutnya.

Langit tidak mendung berpanjangan bagi Bowerman. Peluang akhirnya terbuka luas apabila Knight telah dapat menghubungi Onitsuka pada tahun 1964. Knight percaya yang kasut buatan Jepun yang murah adalah setanding dengan kasut Jerman yang mahal. Kedua-dua rakan kongsi ini mula melabur dalam perniagaan mengimport dan menjual kasut sukan dari Jepun, sekali gus membuka ruang untuk Bowerman mengetengahkan ideanya.

Bowerman menghabiskan musim panas dengan mereka bentuk kasut dan terus menuju ke Tokyo pada bulan Oktober bersama isterinya, Barbara untuk menghadiri acara Sukan Olimpik 1964 di mana ada tiga orang pelari dari Oregon bertanding. Bowerman dan isterinya tinggal seminggu lebih lama untuk berjumpa dengan pengasas dan Ketua Pegawai Eksekutif Onitsuka iaitu Kihachiro Onitsuka dan juga S. Morimoto iaitu seorang eksekutif syarikat.

Bowerman menyampaikan idea-idea bernasnya sambil melawat kilang kasut untuk belajar tentang mesin memotong dan menjahit kasut. Setelah yakin dengan proses pembuatan kasut Jepun yang dipelajari dan mempunyai hubungan erat dengan kedua-dua pemimpin syarikat itu, beliau pulang ke tanah air untuk mencipta prototaip baru.

Kejayaan pertama Bowerman dengan kasut Tiger muncul pada musim bunga berikutnya, pada tahun 1965 pada satu pertemuan acara balapan. Semasa pertemuan itu, pelari jarak jauh dari University of Oregon dan pelari maraton Olimpik, Kenny Moore memecut dalam perlumbaan 880 meter dan ingin memotong rakan sepasukannya. Moore tersilap langkah dan terjatuh hingga menyebabkan kecederaan tegasan patah yang berpunca daripada pepaku kasut. Kecederaan inilah yang memberikan idea bernas kepada Bowerman.

Semasa Moore sedang dalam proses pemulihan, beliau berlatih dengan memakai Onitsuka Tiger TG-22 iaitu kasut lompat tinggi yang tersilap dijual sebagai kasut lari oleh Blue Ribbon Sports. Apabila keputusan X-ray Moore menunjukkan tulang metatarsus ketiganya patah, Bowerman meminta untuk melihat kasutnya dan mengkaji anatomi kasut tersebut. Kasut itu mempunyai span kusyen di bahagian tumit dan bahagian depan kaki namun tidak mempunyai sokongan lengkuk.

Bowerman kemudian mencipta satu prototaip baru untuk membetulkan kasut TG-22 itu. Beliau meletakkan kusyen di bahagian dalam kasut dengan span getah lembut di bahagian depan kaki serta getah keras di bahagian tengah kaki selain memasang tapak kasut getah. Pada bulan Jun 1965, beliau menghantar sampel kasut itu beserta arahan pembuatan kepada Onitsuka.

Kasut yang dinamakan Tiger Cortez itu disukai oleh semua orang. Ia merupakan kasut pertama yang stabil dan selesa dipakai di atas jalan. Rupa bentuknya juga amat 'cool' sehinggakan ia bukan sekadar menjadi kasut lari malah kasut berfesyen rakyat Amerika.

Apabila Knight dan Bowerman mengambil keputusan menghentikan import dan edaran kasut melalui Blue Ribbon Sports, mereka melancarkan Nike sebagai jenama kasut sukan. Bowerman juga telah mendapatkan paten bagi hasil inovasinya dengan bahagian dalam kusyen tapak kasut Cortez. Pada bulan Julai 1973, Runner's World telah menggelarkan Nike Cortez sebagai kasut lari jarak jauh paling popular di Amerika Syarikat.

Nike Cortez hanyalah permulaan bagi Bowerman. Beliau kemudian mencari peluang untuk mereka sepasang kasut dengan cengkaman hebat di atas pelbagai permukaan, tanpa pepaku besi. Ideanya datang ketika sedang bersarapan apabila menuang sirap mapel ke atas wafel.

Semasa acara balapan dan padang Sukan Olimpik 1972, mereka mula mengedarkan kasut rekaan baru Bowerman dengan tapak kasut berbentuk wafel itu kepada para atlet semasa sesi latihan. Lelaran pertama dikatakan agak kasar namun para pelari suka cengkaman tapak kasut wafel itu. Bowerman kemudian memperhalusi konsep itu dan berjaya menghasilkan kasut Waffle Trainer yang ikonik pada tahun 1974.

Legasi Bowerman sebagai pemikir dan orang yang membawa pembaharuan akan sentiasa dikaitkan dengan tapak kasut wafel Nike. Pelbagai versi wafel itu masih diguna pakai dalam rekaan kasut Nike hari ini, sama seperti inovasi Bowerman yang lain termasuklah kusyen di bahagian tumit, bahagian atas kasut yang diperbuat menggunakan nilon dan juga paten-paten yang lain.

Pada tahun 1979, mereka melancarkan pula teknologi Nike Air. Ini membolehkan mereka menguatkan lagi kewujudan sebagai pesaing kuat dalam industri kasut sukan. Perkembangan Nike adalah sangat drastik dan pantas hingga membolehkan mereka tersenarai sebagai saham terbitan awam pada penghujung 1980. Tidak lama kemudian, jenama kasut mereka menjadi popular di kalangan penggemar sukan sehingga berjaya menjadi pembekal no. 1 kasut sukan di Amerika Syarikat bermula tahun 1982.

Logo jenama Nike "Swoosh" dan slogan "Just Do It" telah menjadi lambang yang begitu sinonim bagi rakyat Amerika. Pada tahun 1985, mereka memulakan rekaan kasut signature bagi seorang pemain rookie NBA iaitu Michael Jordan. Populariti Jordan yang sedang meningkat telah melonjakkan jualan kasut Nike sehingga memecah rekod.

Dari situ, Nike mula menceburkan diri dengan rekaan pakaian dan aksesori. Mereka mula menandatangani kontrak dengan pelbagai pasukan antarabangsa seperti pasukan bola sepak Brazil dan pasukan bola sepak lelaki dan wanita Amerika Syarikat. Pada tahun 1996, lagi sekali mereka mengambil seorang lagi atlet rookie iaitu pemain golf Tiger Woods dengan bayaran sebanyak USD5 juta setahun. Kisah selebihnya tidak perlu diceritakan lagi.

Nike secara terus-menerus melancarkan edisi baru kasut sukan di bawah jenama itu. Mereka membangunkan Nike Shox pada tahun 2000 yang diterima baik oleh masyarakat. Hari ini, Nike merupakan satu empayar gergasi yang menyatukan pelbagai sukan seperti tenis, bola sepak, kriket dan besbol di bawah satu bumbung.

Keinginan Bill Bowerman untuk mencari jalan penyelesaian terbaik dan inovasi perniagaan Phil Knight telah menjadikan Nike salah satu syarikat yang paling menguntungkan dan paling dikenali dalam sejarah dunia. Pada 2012, pendapatan tahunannya telah melebihi USD24 bilion.

Nike mengambil alih dan menjual banyak syarikat sepanjang perjalanannya menuju kejayaan. Salah satunya adalah Umbro. Kini, Nike mempunyai dua anak syarikat iaitu Converse Inc. dan Hurley International.

Dengan bilangan pekerja melebihi 44,000 orang dan nilai jenama itu sendiri yang dianggarkan sekitar USD10 bilion, Nike merupakan hasil usaha inovasi yang berterusan selain pelaburan yang tepat. Maka, tidak hairanlah ia mampu menjana keuntungan sehingga ratusan juta dolar saban tahun.


5 Maraton Dengan Hadiah Wang Tunai Tertinggi Di Dunia

Siapa cakap kalau nak kaya hanya perlu jadi usahawan jual kosmetik dan jus penawar? Bagi mereka yang tidak mempunyai kebolehan berniaga atau tidak minat dalam pelajaran, mungkin anda juga masih berpeluang menjadi jutawan.

Dengan berbekalkan jantung yang kuat, latihan yang kental serta persediaan yang rapi bagi mengatasi catatan larian maraton mengatasi 2:02:57, anda bakal menjadi jutawan segera.

iluminasi.com ingin berkongsi 5 larian maraton yang menawarkan hadiah paling mahal dan lumayan atau jumlah wang tunai paling tinggi di dunia.

Mula dipertandingkan pada tahun 2007, Tokyo Marathon adalah penambahan baru kepada pertandingan World Marathon Majors hasil daripada gabungan 2 marathon utama di Jepun.

Ia mendapat sambutang yang sangat hangat dengan lebih daripada 35,000 penyertaan dan menjadi antara salah satu marathon antarabangsa yang terkenal. Jumlah wang tunai bagi marathon ini adalah sebanyak RM1.175 juta.

Hadiah bagi pemenang marathon ini adalah hampir RM313,000 dan jika rekod dunia berjaya dicatatkan, anda akan membawa pulang wang tunai tambahan sebanyak RM1.1 juta.

Marathon ini antara marathon terbesar di Amerika Syarikat dan menjadi antara upacara tahunan yang terbesar di Chicago. Ia berjaya menarik hampir 45,000 penyertaan dan ditonton oleh lebih daripada 1.7 juta penonton. Jumlah hadiah wang tunai yang ditawarkan adalah sebanyak RM1.96 juta.

Bagi tahun 2013, pemenang Marathon Boston iaitu pelari Kenya, Rita Jeptoo, juga telah memenangi Marathon Chicago ini dan membawa pulang wang tunai RM391,000. Hadiah wang tunai jika mencatatkan rekod baharu adalah sebanyak RM294,000.

Pada tahun 1970, Marathon NYC pertama telah diadakan yang terhad kepada Central Park telah disertai oleh hanya 127 penyertaan dengan yuran RM4. Daripada 127 penyertaan, hanya 55 yang menghabiskan larian dan seorang sahaja penyertaan wanita yang tak menghabiskan larian akibat masalah kesihatan.

Ketika itu hadiah yang diberikan adalah jam tangan murah dan satu unit bola lisut, atau trofi boling. Namun, marathon ini telah berkembang mengikut peredaran masa. Perlumbaan pada tahun 2013 telah mencatatkan rekod dimana seramai 50,000 peserta menghabiskan larian, iaitu yang tertinggi dalam sejarah marathon.

Kini, jumlah hadiah wang tunai mencecah RM2.74 juta, dan pemenang membawa pulang wang tunai RM509,000. Bagi pemenang wanita iaitu Priscah Jepto yang juga memenangi gelaran World Marathon Majors dihadiahkan wang tunai tambahan sebanyak RM1.96 juta.

Bagi pemenang yang pernah memenangi marathon ini, hadiah akan meningkat daripada RM509,000 kepada RM783,000. Tak cukup dengan itu, jika masa yang dicatatkan bawah 2:05:00, sebanyak RM235,000 akan dihadiahkan.

Ramai yang mengenali marathon ini kerana kejadian pengeboman di Boston Marathon pada tahun 2013 yang masih diingati sehingga kini. Namun, pertandingan ini lebih terkenal sebagai marathon paling tua di dunia.

Pada tahun 2014, seramai 36,000 peserta menamatkan larian ini dengan jumlah wang tunai melebihi RM3.13 juta. Pemenang kategori lelaki dan wanita masing-masing membawa pulang wang tunai sebanyak RM588,000 manakala tempat kedua sebanyak RM294,000.

Sebanyak RM196,000 akan dihadiahkan kepada peserta yang mampu memecahkan rekod dunia walaupun larian ini tidak layak untuk dicatatkan sebagai masa terpantas disebabkan oleh ketinggian trek laarian yang semakin menurun dan bantuan angin. Bagi pencatat rekod baru larian akan diberikan RM98,000 tambahan.

Larian ini juga merupakan salah satu daripada enam Marathon Utama Dunia. Pelari yang paling banyak membawa habuan wang tunai adalah pelari Kenya iaitu Robert Kipkoech Cheruiyot yang juga juara dunia 4 kali. Beliau telah memenangi wang sebanyak RM1.84 juta daripada Boston Marathon sahaja.

Selain daripada terkenal sebagai antara tempat paling mewah di atas muka bumi, Dubai juga terkenal dengan acara marathon dengan jumlah hadiah wang tunai paling tinggi di dunia.

Larian ini pertama kali diadakan pada tahun 2000 dengan hanya 15,000 penyertaan. Jumlah wang tunai yang ditawarkan adalah sebanyak RM3.13 juta dan bonus sebanyak RM784,000 untuk catatan masa terbaik dunia.

Sebanyak RM784,000 telah dihadiahkan kepada pemenang tempat pertama kategori lelaki dan wanita pada tahun 2014, manakala sebanyak RM313,000 kepada pemenang tempat kedua.

Larian ini telah ditabalkan sebagai larian jarak jauh paling lumayan dalam sejarah pada tahun 2008. Sebanyak RM980,000 telah dibawa pulang oleh pemenang dimana jumlah ini adalah dua kali ganda daripada hadiah yang ditawarkan oleh mana-mana acara larian.

Bonus sebanyak RM3.92 juta ditawarkan oleh Dubai Holding kepada sesiapa yang mampu mencatatkan rekod baru dunia, namun tiada siapa berjaya. Masa terbaik dicatatkan oleh Haile Gebrselassie iaitu 2:04:53, kedua terpantas di dunia pada ketika itu. Namun beliau berjaya mencatatkan rekod baru 2008 di Berlin Marathon dengan catatan 2:03:59, yang kini berada di kedudukan 17 catatan terbaik dunia.


Belajar perang dari COD, lelaki ini pergi ke Syria menentang ISIS

Jika anda menyangka menjadi seorang gamer adalah semata-mata hanya merugikan masa dengan bermain permainan video, anda mungkin silap. Seorang lelaki telah membuktikan bermain permainan video telah membuatkan dia mengambil keputusan untuk berhenti kerja dan menuju ke Syria untuk menentang pihak ISIS. Menurut lelaki tersebut, dia dilaporkan selamat melalui perang di negara bergolak itu kerana kemahiran yang dipelajari melalui permainan video Call of Duty.

John Duttenhofer yang berusia 24 tahun dari Colorado meninggalkan kerja sebagai pegawai khidmat pelanggan di sebuah syarikat teknologi perisian. Malah, dia sanggup menjual keretanya untuk terbang ke negara yang dilanda peperangan itu.

Duttenhofer menyertai kumpulan YPG yang lebih dikenali sebagai Unit Perlindungan Bangsa Kurdish di Raqqa. Di sana, dia menghabiskan masa lebih enam bulan menentang pihak ISIS dan membantu memerdekakan bandar itu kembali daripada cengkaman puak itu.

Menurut Duttenhofer, permainan video Call of Duty yang dimainkan sehingga 13 jam setiap hari itu telah banyak membantu dirinya mempelajari kemahiran asas bertempur. Ia juga membuatkan dia lebih memahami senjata yang perlu digunakan untuk membanteras kumpulan militan di sana.

Apa yang menarik, dia tidak pernah berasa takut untuk mati, tercedera atau seumpamanya. Permainan video itu telah mempersiapkan dirinya dengan strategi dan kaedah terbaik untuk mengelakkan diri daripada mati dengan menggunakan alat perlindungan serta tidak berdiri di kawasan yang terdedah.

Menurutnya lagi, apabila memegang watak dalam permainan video, anda boleh ditembak dan belajar untuk mengelak perkara yang sama setelah mati. Namun, dalam kehidupan sebenar meredah pertempuran, anda tidak akan mendapat peluang kedua. Jika anda telah ditembak, anda mungkin terus mati.

Duttenhofer mengakui yang dia sangat terkejut apabila mula tiba di medan pertempuran itu dan menyedari hakikat yang ia bukan lagi perkara main-main. Peluru-peluru yang berterbangan adalah benda sebenar dan bukannya dihasilkan menggunakan komputer.

Sebelum terbang ke Syria, Duttenhofer telah membuat pelbagai persiapan dari segi kewangan, fizikal dan mental. Dia menyimpan wang sebanyak $7,000 selain membina stamina dengan berbasikal ke tempat kerja. Selain itu, dia juga telah membeli peralatan peperangan seperti teropong dan tempat menyangkut senjata melalui Amazon.

Untuk mengelakkan diri daripada dikesan, dia menuju ke Syria melalui Jerman. Apabila tiba di Kurdistan, dia yang menghubungi pihak YPG telah diberikan arahan untuk mendaftar masuk ke sebuah hotel. Di sana, seorang koordinator membawa dia dan 12 orang lagi sukarelawan masuk ke bahagian timur-laut Syria di mana mereka menghabiskan masa beberapa minggu untuk berlatih.

Di Syria, Duttenhofer diberikan tugas sebagai penembak hendap yang mengawal dari tempat tinggi. Dia perlu memerhatikan kenderaan ISIS, pelancar roket dan persenjataan berat yang lain. Sesekali, dia akan mengelilingi sekitar kawasan untuk memeriksa jika mana-mana bangunan telah ditakluk oleh pihak pengganas.

Setelah melihat sendiri rakannya, Jac Holmes yang berusia 24 tahun meninggal dunia dalam sebuah letupan pada bulan Oktober, Duttenhofer mengambil keputusan untuk meninggalkan Syria dan kembali ke Amerika Syarikat.

Menurutnya, keputusan untuk ke Syria bukanlah satu keputusan yang bodoh. Dia melihat sendiri laporan dan berita tentang kekejaman ISIS yang bertindak seperti puak Nazi dan terus memasang niat untuk berbuat sesuatu mengenainya. Walaupun agak kecewa kerana tidak berjaya menembak mati mana-mana anggota ISIS, Duttenhofer tidak pernah menyesal meninggalkan segala-galanya di tanah air untuk berjuang di sana.

Perkara paling sukar semasa lebih enam bulan di sana adalah meninggalkan segala keselesaan. Dia berharap telah membawa bersama sehelai kelambu kerana bilangan nyamuk yang terlalu banyak setiap malam. Selain itu, dia amat rindukan pendingin hawa dan susu kocak coklat.

Kini, dia telah kembali ke pangkuan keluarga dan rakan-rakan untuk menjalani kehidupan normal seperti biasa. Apa-apapun, menyertai peperangan di Syria itu merupakan satu pengalaman yang tidak akan pernah dilupakan bagi dirinya.


11 penderaan emosi dalam perhubungan yang patut kita elakkan

Tiada apa yang lebih menghancurkan harga diri dan keyakinan seseorang seperti ketika berada dalam perhubungan bersama pasangan yang 'mendera' emosi anda. Sesetengah orang mungkin menganggap penderaan emosi ini lebih merosakkan daripada penderaan fizikal kerana ia memakan diri secara perlahan-lahan dengan menghilangkan keyakinan, rasa selamat dan juga harga diri seseorang.

Penderaan emosi berlaku apabila anda sering menerima cacian secara lisan, dibuli, dikritik secara berterusan, menerima sebarang bentuk ancaman dan dikawal dari segi kewangan. Ia juga boleh hadir dalam cara yang lebih halus seperti manipulasi dan ejekan. Namun, tahukah anda, mangsa penderaan emosi bukan saja terdiri di kalangan wanita bahkan kaum lelaki turut sama didera? Baca 11 tanda berikut untuk mengetahui sekiranya anda sedang berada dalam perhubungan yang membuatkan anda derita dalam diam:

Pasangan akan mudah berasa lucu dan terhibur sekiranya anda tersepit dalam apa-apa situasi yang memalukan. Apabila anda menyuarakan ketidakselesaan dengan 'lawak' yang menjadi bahan ketawanya itu, dia ejek pula anda mudah tersinggung, terlalu sensitif atau tidak pandai berjenaka.

Pasangan menjadi sangat 'overprotective' sehinggakan anda tidak dibenarkan pergi ke mana-mana tanpa dirinya atau dia berada berhampiran. Jika anda keluar, kemungkinan dia akan sentiasa menelefon atau meminta anda menghantar 'bukti' apakah yang anda sedang lakukan atau di mana lokasi terkini anda. Apabila anda mula berasa rimas, dia menyatakan itu semua dilakukan kerana rasa ambil berat dan sayang.

Dia mula memaksa anda membuat pilihan antara dia atau seseorang yang lain, misalnya ahli keluarga atau sahabat handai. Drama ini akan berterusan dan sering membuatkan anda berasa tersepit atau serba salah.

Anda berasa seolah-olah berjalan di atas kulit telur. Anda perlu menjaga kelakuan kerana tidak mahu dikritik atau dimalukan oleh pasangan. Kebiasaannya, anda tidak tahu pun mengapa anda perlu berasa bersalah atau malu. Adakalanya, sesuatu perkara itu sememangnya jelas kesalahannya namun dia berjaya mengelak dengan menjadikan anda mangsa keadaan.

Pasangan sering membuatkan anda berasa ragu-ragu dengan kesihatan akal, logik dan fikiran sendiri. Anda mungkin mengingati dengan jelas sesuatu yang pernah terjadi atau yang diberitahu tetapi dia akan menafikan sekeras-kerasnya sehingga anda pula berasa kurang yakin dengan perkara tersebut.

Pasangan yang suka mendera emosi tidak membenarkan anda bersedih atau berasa geram terhadap sesuatu isu kerana dia akan meminta anda melupakan perkara tersebut dengan segera. Ada juga situasi di mana pasangan pendera ini hilang tanpa kesan pada saat-saat anda memerlukannya.

Apabila anda ingin bercerita tentang perkara yang menggembirakan seperti kenaikan pangkat, pasangan tidak turut berkongsi kegembiraan yang sama. Malah, dia akan berfikiran negatif dan memberitahu anda yang sesuatu perkara buruk boleh terjadi hasil daripada berita gembira itu. Ini boleh menjadi punca pergaduhan seterusnya menenggelamkan perasaan gembira anda sebentar tadi.

Pasangan yang sering mendera emosi anda tidak akan pernah melihat kebaikan anda. Dia akan sentiasa mencari dan mengingati kesalahan anda. Semua benda yang anda perkatakan akan diputar belit. Anda juga akan dipujuk untuk menjadi jujur dan bercakap benar mengenai kisah silam anda. Kelak, maklumat itu akan digunakan pada kemudian hari untuk diungkit-ungkit kembali.

Penderaan dari segi kewangan adalah salah satu tanda klasik bagi seorang pasangan yang suka mendera emosi. Antara anda berdua, anda seorang saja yang acap kali perlu mengurangkan perbelanjaan, mengira bajet dan meningkatkan pendapatan. Pada masa yang sama, si dia pula tidak pernah berbincang dengan anda apabila ingin membelanjakan wang.

Mungkin rakan-rakan dan ahli keluarga mula dapat melihat yang anda berubah sikap dan tidak menjadi diri anda sendiri. Anda pula tidak dapat menjelaskan kepada mereka apakah perubahan yang sedang berlaku kerana anda juga mungkin rasa biasa-biasa saja tanpa menyedari yang anda sedang didera secara emosi.

Anda mendapati ada hari di mana segalanya rasa seperti baik-baik sahaja. Hari-hari itu adalah apabila pasangan tidak bersama anda atau anda berseorang diri. Setiap kali pasangan memberitahu yang dia perlu ke mana-mana, anda berasa tidak sabar menanti masa itu.


Fahamkan Maksud Kod Yang Ada Pada Tayar Sebelum Anda Menukarnya

Menggantikan tayar tak kiralah pada kenderaan berbentuk kereta atau motosikal, sebenarnya bukanlah satu perkara yang dianggap mudah.Apatah lagi terdapat banyak jenama tayar di Malaysia yang mengakui produk mereka, adalah produk tayar terbaik daripada segi cengkaman, pemanduan dan ketahanan tayar.

Sebagai pengguna yang bijak, anda dinasihatkan mengetahui serba-sedikit berkenaan tayar yang anda beli. Dari mana? Daripada maklumat-maklumat yang dicetak di atas permukaan tayar tersebut.

Banyak sebenarnya maklumat yang ada dan perlu kita telitikan. Ini kerana ada antara maklumat-maklumat dan informasi penting yang terkandung di atas dinding tayar tersebut, memainkan peranan besar dalam memastikan keselamatan anda ketika memandu.

Apabila kita hendak menukar tayar, sebaiknya pastikan kita menukar saiz yang sama dengan spesifikasi tayar asal. Perkara pertama yang perlu kita fahami adalah maklumat-maklumat yang dicetak seperti rajah di atas. Ini adalah perkara paling banyak dirujuk ketika menukar tayar.

A : Lebar tayar. Semakin lebar sesuatu tayar itu, semakin tinggi nilai rintangan putaran tayar. Ini akan menyebabkan penggunaan minyak meningkat sedikit. Dengan tayar lebih lebar, anda akan mempunyai tahap kawalan lebih tinggi. Bagaimanapun, dengan tayar lebih lebar radius pusingan kereta anda akan menjadi lebih besar dan bunyi jalan akan menjadi lebih ketara.

B : Nilai ratio tayar. Dalam rajah dinyatakan nilainya 55, ini bermaksud dinding tayar ini mempunyai tinggi 55% daripada lebar tayar. Semakin tinggi nilai ratio, semakin tebal dinding sesebuah tayar.

C : Diameter rim yang muat. Pastikan apabila anda membeli tayar, beli tayar mengikut saiz rim kereta anda. Rim mempunyai pelbagai jenis, dengan saiznya datang daripada 13 inci ke 24 inci. Dalam rajah ditunjukkan 16, ini bermaksud tayar itu hanya sesuai untuk rim bersaiz 16 inci.

D : Had muatan.  Ini nombor penting yang selalu diabaikan. Nombor ini merujuk kepada muatan yang mampu ditampung oleh sebiji tayar tersebut. Dalam rajah, dinyatakan 91, ini bermakna tayar tersebut mampu menampung 615kg berat.Semakin tinggi nombor ini, semakin tinggi berat muatan mampu ditampung.

E : Had kelajuan. Huruf terakhir ini juga sangat penting kerana huruf itu mewakili kelajuan maksima selamat untuk tayar tersebut, ketika berada dalam keadaan tekanan anginnya optimum.

Sekiranya anda memandu sebuah kereta yang mempunyai kelajuan maksima 200km/j tetapi tayar anda hanya mempunyai kapasiti 180km/j, ini akan meningkatkan risiko berlakunya tayar meletup. Rajah tersebut menyatakan huruf V dan ini mewakili had laju maksima 240km/j.

Untuk mengetahui usia tayar anda, semak dan cari pada permukaan tayar anda dan cari nombor yang dicetak serupa seperti yang tertera dalam rajah - "LMLR5107."

Itu adalah nombor siri tayar anda. Huruf-huruf yang diletakkan pada awal kod itu mungkin berbeza, bergantung kepada pengeluar. Apa yang penting adalah 4 nombor akhir yang dicetak itu. Dalam kes ini "5107."

Ini bermaksud, tayar ini dikeluarkan pada minggu ke 51 tahun 2007. Sekiranya sebuah tayar dikeluarkan pada minggu pertama bulan Februari tahun 2018, kodnya akan diletakkan "0518" mewakili minggu ke lima tahun tersebut dengan 18 mewakili tahun 2018. Kenapa nombor ini penting untuk disemak?

Getah adalah sejenis bahan yang akan sentiasa mengeras apabila didedahkan kepada oksigen. Ini akan menyebabkan getah tersebut kehilangan daya lenturannya serta semakin lama semakin keras.

Apabila tayar digunakan, minyak yang terkandung dalam getah akan dipanaskan lalu melembapkan tekstur getah tayar, menjadikannya lebih fleksibel. Tayar yang disimpan tidak melalui proses itu dengan minyak yang terkandung dalam getah boleh menjadi kering sehingga menyebabkan berlakunya rekahan pada dinding tayar.

Kebanyakan pengeluar kereta memberikan waranti bermula daripada tarikh tayar tersebut dikeluarkan dengan tempoh 5-6 tahun dijadikan petunjuk sesebuah tayar itu perlu ditukar, walaupun jarang digunakan. Jadi ketika membeli tayar, cuba dapatkan tayar yang paling awal usianya bagi menjamin jangka hayat tayar kenderaan anda.


Jurusolek ini boleh menukar wajah menjadi seni ilusi optik yang memeningkan

Seorang jurusolek boleh menjadi sangat kreatif dalam mengtransformasi wajah seseorang. Daripada menjadikan individu itu berwajah glamor sehinggalah mempunyai iras seorang selebriti, jurusolek yang hebat biasanya tidak pernah gagal membuatkan mata yang melihat berasa kagum.

Namun, bagi seorang jurusolek dari Korea Selatan, transformasi solekannya telah dibawa ke satu tahap yang baru dan berbeza.

Jurusolek tersebut, Dain Yoon, yang berusia 24 tahun tidak mengenakan solekan untuk menjadi seperti personaliti terkenal atau karakter filem. Sebaliknya dia menggunakan wajahnya untuk mencipta seni ilusi optik.

Bakat seni Dain sudah mula kelihatan semasa dia masih kecil lagi. Kemudian dia melanjutkan pelajaran di sekolah dan institusi pengajian seni yang berprestij di Korea Selatan iaitu Yewon Arts Secondary, Seoul Arts High School dan Korean National University of Arts.

Melalui pendidikan yang telah dipelajari di sekolah seni, Dain sedar yang bakatnya terletak pada lukisan realistik. Berbekalkan minat melakukan sesuatu yang tidak pernah dibuat orang lain, dia mula menggunakan tubuh badannya sendiri sebagai kanvas dan memuat naik gambar-gambar wajah seni ilusinya di Instagram sejak tiga tahun yang lalu.

Walaupun dengan bakat tinggi yang dimiliki, Dain mengakui bahawa melukis dan mewarna wajah dan tubuh badan sendiri adalah satu perkara yang mencabar. Adakalanya matanya sendiri rasa berpinar akibat melihat ilusi optik yang dihasilkan selepas berjam-jam lamanya.

Ramai orang berasa sangat kagum dengan hasil seni ilusi Dain sehingga dia mempunyai ribuan followers di media sosial dan pernah muncul di The Ellen Show.Ada yang tidak percaya dan mempertikaikan gambar yang dimuat naik itu adalah kesan suntingan gambar, namun Dain menyatakan kesemua imej tidak melibatkan sebarang pengeditan. Lihat sendiri video ini:

Anda boleh lihat sendiri lain-lain karya ilusi yang dihasilkan oleh Dain Yoon di Instagramnya.


6 Sebab Kenapa Individu Yang Lebih Suka Menyendiri Adalah Istimewa

Seseorang yang tidak mempunyai rakan yang ramai dan suka meluangkan masa bersendirian biasanya dipanggil penyendiri. Mereka sering disalah anggap menjalani kehidupan yang sepi dan murung.

Sebenarnya, dengan meluangkan masa dengan diri sendiri membuatkan hidup mereka lebih gembira. Masa yang diluangkan untuk diri sendiri membuatkan mereka lebih peka dan bijak.

Mereka sangat memilih untuk bergaul membuatkan mereka kurang kawan, namun mereka mempunyai rakan yang benar-benar rapat. iluminasi.com kongsikan 7 ciri personaliti istimewa dimiliki mereka yang suka menyendiri.

Bagi yang suka menyendiri, mereka selalu menekankan batas sempadan di antara mereka dan orang lain. Mereka tahu mereka tak bersendirian walaupun mereka orang yang terakhir di atas muka bumi.

Perkara ini membuatkan mereka lebih menghormati batas sempadan orang lain dan dalam masa yang sama berharap orang lain juga melakukan perkara yang sama. Mereka adalah orang pertama yang akan menegur jika seseorang itu melebihi batas.

Penyendiri tidak mengidamkan perhatian seperti orang lain. Akan tetapi, mereka akan menjadi rakan anda yang paling setia apabila bertemu dengan orang yang mereka ingin rapat.

Mereka sedar akan nilai mereka dan jika mereka juga berasakan anda bernilai untuk berada dalam hidup mereka, segalanya yang anda perlukan akan ditunaikan. Tak kiralah dari segi perhubungan, kekeluargaan, persahabatan mahupun pekerjaan.

Penyendiri tak mempunyai pemikiran yang sempit, walaupun mereka lebih suka menyendiri dan kurang bergaul. Mereka sangat berfikiran terbuka dan sentiasa bersedia untuk menjalani pengembaraan atau aktiviti baru.

Namun, mereka sentiasa mempunyai masa bersendirian untuk muhasabah diri sebelum bergaul dengan orang tertentu, terutama yang baru dalam hidup mereka.

Penyendiri tidak akan berasa panik atau melarikan diri jika berlaku sesuatu cabaran atau kesukaran. Malah mereka seorang yang berpendirian.

Disebabkan mereka meluangkan masa bersendirian melakukan releksi diri, mereka menjadi bersedia di situasi seperti ini. Mungkin mereka akan berasa tertekan dan terkejut, namun mereka tak membuang masa dengan gangguan tersebut, tetapi meluangkan masa bersendirian bagi memulihkan emosi.

Perkara yang paling penting dan berharga bagi penyendiri adalah masa, dan mereka sedar akan perkara ini. Mereka jarang lewat, tak membuang masa seseorang dan tak membiarkan orang lain membuang masa mereka.

Mereka mempunyai kebolehan menghidu dan mengetahui orang yang berpura-pura, dan tidak menerima orang yang mereka rasakan cuba untuk bermain dengan perasaan mereka.

Penyendiri mampu untuk rasa simpati terhadap orang yang sama situasi dengan mereka. Mampu merasakan kesedihan semua orang boleh menjadi satu keburukan namun bagi penyendiri, mereka tahu cara untuk mengendalikannya.

Disebabkan mereka sangat memahami, penyendiri bijak mencari perkara positif untuk disuarakan ketika berlakunya situasi buruk.


5 Tradisi Yang Sangat Dahsyat Dilakukan Di Serata Dunia

Bagi setiap suku kaum atau agama, pasti ada akan wujud adat dan tradisi yang unik. Adat dan tradisi ini yang membezakan antara satu kaum atau agama dengan yang lain.

Namun, tak semua adat dan tradisi yang dilakukan masuk akal dan bermanfaat. Malah, ada yang membahayakan kesihatan dan mengundang bahaya.

iluminasi.com kongsikan 5 tradisi yang tersangat pelik yang wujud di dunia.

Dalam budaya agama Hindu di Bali, pengisian gigi adalah satu tradisi yang sangat penting lebih-lebih lagi dalam peralihan akil baligh seseorang. Tradisi ini dilakukan terhadap kedua-dua jantina lelaki dan perempuan.

Ia wajib dilakukan bagi setiap orang sebelum berkahwin, malah ada yang dilakukan ketika majlis perkahwinan. Ia dilakukan dengan mengasah gigi bawah dan juga gigi taring. Dalam kepercayaan Hindu di Bali, upacara ini membantu mereka membebaskan diri daripada kuasa jahat.

Bagi mereka, gigi adalah simbol nafsu, tamak, marah, keliru dan cemburu. Dan adat ini membentuk seseorang dari segi fizikal dan rohani.

Sejak 500 tahun dahulu, terdapat masyarakat di India yang menjalankan ritual yang sangat berbahaya dan menakutkan ini. Ritual mencampakkan bayi dari kuil berketinggian 50 kaki atau 15 meter ini diamalkan oleh pasangan yang dikurniakan bayi.

Ia dilakukan selepas bersumpah di kuil Sri Santeswar di Karnataka, Bengaluru. Ritual ini diperhatikan oleh kedua-dua penganut Islam dan Hindu setiap tahun pada minggu pertama bulan Disember.

Ia dipercayai dapat memberikan kesihatan, kemakmuran dan nasib yang baik kepada bayi tersebut. Sekitar 200 bayi dicampakkan oleh ibu bapa mereka setiap tahun sambil orang ramai menari dan menyani.

Bagi suku kaum Dani atau Ndani, orang asli yang menghuni Lembah Baliem di West Papua, New Guinea pula, ia lebih ekstrem. Ahli suku kaum ini mengikut tradisi di mana mereka akan memotong jari mereka bagi menunjukkan rasa sedih ketika majlis pengebumian.

Mereka juga akan melumurkan tanah liat dan abu pada muka dengan tujuan yang sama.

Tak cukup dengan itu, suku kaum ini juga akan memotong jari mereka bagi meluahkan rasa sayang mereka terhadap seseorang. Apabila seseorang daripada mereka mati, saudara mara mereka akan memotong jari pasangan (suami atau isteri) dan menanamkan bersama-sama mayat, sebagai simbol kasih sayang terhadap pasangan.

Jari tersebut melambangkan jasad dan jiwa pasangan tersebut akan terus hidup bersama-sama pasangan yang mati. Jumlah jari yang akan dipotong bergantung kepada jumlah individu yang disayanginya, walaupun terpaksa memotong kesemua jari yang mana menyukarkan untuk menjalani kehidupan normal.

Bagi anda yang berasakan anda sudah gagah dan lelaki sejati, mungkin anda harus mencuba tradisi ini. Tradisi ini dilakukan oleh suku kaum Satere-Mawe di Amazon. Bagi mereka yang tidak menyertai tradisi ini, mereka tidak dianggap sebagai lelaki dewasa.

Apabila remaja lelaki sudah baligh keluar mengikut pawang bersama-sama remaja seusia untuk mencari dan mengumpulkan semut peluru, yang merupakan serangga dengan sengatan paling dahsyat di dunia. Sengatannya dibandingkan dengan peluru yang menembusi daging manusia.

Semut-semut tersebut kemudiannya diberikan herba membuatkan mereka mabuk dan tertidur. Ketika itulah semut-semut tersebut dimasukkan ke dalam tenunan sarung tangan.

Apabila sedar dari tidur dan berada dalam keadaan terperangkap, semut-semut ini menjadi sangat marah dan agresif. Apa yang harus dilakukan oleh remaja lelaki yang ingin bergelar lelaki dewasa adalah memasukkan tangan ke dalam sarung tangan tersebut selama 10 minit, di kala yang lain menari-nari untuk mengalihkan perhatian remaja berkenaan daripada terasa sakit.

Untuk menjadi lelaki sejati, mereka perlu melakukan tradisi ini sebanyak 20 kali. Seram tak?

Bagi penganut Syiah, hari Perkabungan Muharram adalah penting bagi mereka yang jatuh pada bulan Muharram. Ia juga dikenali sebagai Peringatan Muharram. Kebanyakan upacara yang berkaitan dengan peringatan mengambil tempat di dewan jemaah dikenali sebagai Hussainia.

Upacara ini menandkan ulangtahun Pertempuran Karbala di mana Hussein, anak kepada Saidina Ali R.A dan cucu kepada Nabi Muhammad S.A, dibunuh oleh tentera musuh.

Ia mencapai klimaks pada hari ke-10 yang dikenali sebagai hari Asyura. Golongan ini akan melakukan libasan terhadap badan menggunakan rantai yang dipasangkan pisau-pisau, hingga berlumuran darah.

Ia dilakukan oleh semua lapisan umur penganut Syiah. Adat ini dilakukan di Iran, Bahrain, India, Lubnan, Iraq dan juga Pakistan.


5 Sebab Graduan Baru Sukar Dapat Kerja Menjelang 2018

Keadaan ekonomi yang tidak menentu membuatkan ramai graduan baru garu kepala memikirkan masa depan mereka. Kesukaran untuk mendapatkan kerja ketika ini adalah sangat membimbangkan.

Bukan sahaja menjadi kebimbangan graduan baru, malah ramai pekerja senior yang diberhentikan disebabkan oleh tekanan ekonomi.

iluminasi.com kongsikan 5 faktor utama kesukaran mendapat pekerjaan oleh graduan baru menjelang 2018.

Mungkin ramai yang menyedari bahawa ekonomi yang tidak stabil membuatkan kos operas semakin meningkat. Antaranya adalah majikan perlu menanggung Skim Insurans Pekerjaan (EIS) dan juga cuti bersalin 90 hari untuk pekerja sektor awam bermula 2018.

Disebabkan ini, para majikaan lebih berhati-hati dalam mengambil pekerja baru, memaksa graduan untuk menerima apa sahaja pekerjaan yang menawarkan gaji yang lebih rendah, atau melakukan kerja-kerja separuh masa yang lain, menurut Shamsuddin Bardan, direktor Persekutuan Majikan Malaysia.

Memang bukan bagi tahun 2018 sahaja pengalaman itu penting, namun graduan baru yang tidak mempunyai pengalaman bekerja berhadapan kesukaran mendapat yang sangat tinggi. Lebih-lebih lagi jika anda mahukan gaji yang lumayan.

Jadi, amatlah penting bagi graduan-graduan mempunyai pengalaman bekerja, sebagai contoh latihan industri atau mempunyai kemahiran-kemahiran yang lain. Graduan baru juga dinasihatkan supaya menerima tawaran kerja walaupun ia memberikan gaji yang rendah.

Ia kerana pengalaman bekerja itu sendiri lebih penting daripada gaji, bagi menyiapkan mereka untuk tawaran kerja yang memerlukan pengalaman.

Dikala terdapat ramai graduan baru yang menganggur, kemahiran tambahan memainkan peranan yang sangat penting.

Mereka yang mempunyai kemahiran IT mempunyai kelebihan yang sangat tinggi berbanding mereka yang tidak. Perkara ini dipersetejui oleh Yeah Kim Leng, profesor di Sunway University Business School.

Lebih-lebih lagi dalam bidang seperti artificial intelligence dan juga e-dagang yang membolehkan kontraktor persendirian dan pekerja bebas diupah, tanpa perlu bekerja sepenuh masa. Mereka ini dibayar mengikut setiap projek yang disiapkan.

Pada tahun 2018, sektor swasta, industri perbankan dan beberapa sektor lain tidak mampu menawarkan kekosongan yang cukup.

Malah, industri pembinaan, elektronik dan juga seangkatan dengannya seperti pengangkutan dan penghasilan simen juga agak perlahan.

Namun, tak perlu dibimbangkan kerana sementara menunggu untuk diterima masuk, graduan baru boleh melakukan pekerjaan separuh masa yang mana peluangnya di mana-mana sahaja.

Antaranya adalah perniagaan secara atas talian, berniaga produk makanan dan minuman secara food truck, mahupun pekerjaan seperti memandu teksi Uber atau Grab bagi mereka yang mempunyai kenderaan sendiri.

Selain itu, sebanyak 120 juta peruntukan pinjaman bakal diberikan kepada 1,000 food truck 1 Malaysia, yang mana diumumkan oleh Perdana Menteri, Dato Seri Najib dalam Bajet 2018.


Bagaimanakah Emas Putih Dihasilkan?

Secara semulajadinya, emas berwarna emas. Emas yang paling tulen adalah emas bergred 24 karat. Walau bagaimanapun, untuk penghasilan barangan kemas bagi wanita, emas 24 karat tidak digunakan kerana ianya terlalu lembut.

Penggunaan emas 24 karat bagi penghasilan barangan kemas akan menyebabkannya mudah bengkok dan kemek hanya dengan menekannya menggunakan jari. Oleh itu, bagi membolehkan barang kemas lebih tahan lasak untuk kegunaan harian, maka elemen logam lain ditambah padanya, lalu terhasillah aloi emas.

Kita biasa mendengar unit karat digunakan bagi merujuk kepada ketulenan sesuatu emas dan barang permata. Apakah yang dimaksudkan dengan 'karat' ini?

Perkataan 'karat' ini merujuk kepada bahagian emas yang terdapat dalam emas yang dijual. 24 karat boleh diistilahkan sebagai 24 bahagian emas dalam emas yang dijual. Sebagai contoh, sekiranya cincin emas yang dijual dilabel dengan 18 karat, maka 18 bahagian daripada cincin tersebut adalah emas sementara baki 6 bahagian lagi merupakan logam lain yang ditambah padanya.

Ini bermakna 75% (18 bahagian daripada 24) cincin emas tersebut adalah emas manakala baki 25% (6 bahagian daripada 24) adalah logam asing. Contoh lain, loket yang diperbuat daripada emas 14 karat bermakna 14 bahagian daripada loket tersebut adalah emas sementara baki 10 bahagian lain adalah logam asing.

Mengambil contoh yang dinyatakan di atas, apakah bahan logam asing ini?

Ianya bergantung pada hasilnya. Sekiranya barangan kemas yang dihasilkan berwarna emas, maka antara logam yang biasa ditambah adalah tembaga (Cu) dan zink (Zn).

Sejak kebelakangan ini, warna emas "rose gold' semakin diminati sejak penjualan iPhone 6 yang dijual dalam variasi warna ini. Untuk menghasilkan "rose gold", logam tembaga dan zinc biasanya akan ditambah.

Untuk menghasilkan emas putih, maka logam seperti perak (Ag), paladium (Pd), mangan (Mn) dan nikel (Ni) biasanya digunakan. Nikel biasanya menjadi pilihan berbanding logam lain kerana ianya lebih murah. Walau bagaimanapun, sejak kebelakangan ini penggunaan nikel semakin berkurangan kerana ianya boleh memberikan kesan alergik kepada penggunanya.

Campuran antara emas dan logam asing yang dinyatakan di atas akan menghasilkan emas putih yang dijual di pasaran. Walau bagaimanapun, campuran emas dan logam asing ini biasanya tidak akan menghasilkan warna perak yang berkilauan. Oleh itu, kebanyakan emas putih yang dijual di pasaran yang akan diselaputi dengan lapisan nipis rhodium, iaitu sejenis logam dalam keluarga platinum.

Pemilihan rhodium adalah kerana warna peraknya yang lebih bercahaya dan tahan lama. Walau bagaimanapun, sekiranya anda memakai barangan kemas daripada emas putih untuk tempoh yang lama, barangan kemas tersebut mungkin akan berwarna kekuningan kerana lapisan rhodium ini semakin menipis. Maka, bolehlah ke kedai emas berhampiran untuk membersihkannya. Kedai emas biasanya boleh menambah satu lapisan rhodium padanya agar barang kemas tersebut kembali bersinar-sinar.

Soalan ini mungkin terlalu objektif. Sekiranya anda kekurangan bajet, maka membeli barangan kemas yang diperbuat daripada emas putih berbanding emas biasa mungkin satu pilihan. Walau bagaimanapun, tidak ramai gemar membeli barangan kemas yang diperbuat daripada emas putih memandangkan secara kasarnya, ia kelihatan seperti perak.

Malah, anda mungkin menghadapi masalah untuk menggadai atau menjualnya kelak kerana emas putih kurang diminati kebanyakan wanita.


4 Insiden Tembakan Bersenjata Paling Kejam Berlaku Dalam Kawasan Sekolah

Sekolah sepatutnya menjadi kawasan paling selamat, berikutan kedudukannya sebagai satu simbol kepentingan pendidikan dalam masyarakat.

Bagaimanapun, sekolah semakin kerap menjadi sasaran kumpulan atau individu pengganas berikutan agak mudah untuk seseorang menyelinap masuk ke dalam kawasan sekolah. Dengan kawalan keselamatan yang agak longgar serta jumlah populasi dalam sekolah yang agak tinggi dalam sesuatu kawasan, sekolah atau institusi pendidikan dilihat menjadi pilihan aktiviti keganasan.

Berikut adalah empat tragedi keganasan paling banyak mengorbankan nyawa manusia yang berlaku di institusi pendidikan sehingga mengakibatkan terlalu ramai generasi akan datang, terkorban menjadi mangsa.

Insiden paling dahsyat melibatkan pelajar yang berlaku di Nairobi, Kenya ini melibatkan kumpulan pengganas Islam Somali bernama Al-Shahaab, salah satu kumpulan kecil di bawah Al-Qaeda.

Dianggarkan seramai 4 orang pengganas telah menyerbu masuk ke kawasan sekolah tersebut dan menjadikan 700 orang pelajar sebagai tebusan. Kejadian itu bermula seawal jam 5.30 pagi apabila semua pelajar diarahkan bangun daripada katil lalu membaringkan diri dengan muka ke lantai. Pelajar akan ditanyakan oleh pengganas tentang agama mereka dengan pelajar Kristian akan ditembak, tanpa ragu.

Pasukan keselamatan yang sudah mengepung kawasan tersebut terpaksa mengambil masa hampir 15 jam bagi menewaskan 4 orang pengganas tersebut, yang bersenjatakan AK-47 dengan badan dililit letupan.

Dalam insiden tersebut, seramai 142 orang pelajar mati, dengan selebihnya berjaya melarikan diri sebelum dibunuh. Majoriti yang mati ditembak dari belakang di kepala atau dipenggal kepalanya dengan parang.

Insiden ini berlaku tidak lama dahulu. Pada 16 Disember 2014, enam orang pengganas yang dipercayai berkait dengan tentera Taliban memecah masuk dan menyerang Sekolah Tentera Peshawar di Pakistan.

Modus operandinya pula mudah sahaja kerana pengganas yang masuk tidak mahu mengambil tebusan - kesemua enam orang masuk lalu melepaskan tembakan secara rambang kepada mana-mana saja individu yang berada di hadapan mereka. Pengganas tersebut juga meletupkan beberapa bom di kawasan sekolah tersebut. Seramai 141 orang meninggal dunia dalam kejadian tersebut dengan 132 orang remaja dan 9 orang guru menjadi mangsa.

Dalam operasi lebih 8 jam, tentera Pakistan berjaya menewaskan keenam pengganas. Keenam-enamnya didapati bukan warganegara Pakistan dengan seorang rakyat Chechen, 3 warga Arab dan 2 lagi daripada Afghanistan.

Apa yang menyedihkan, pihak yang bertanggungjawab terhadap serangan itu dengan sengaja mendakwa, mereka memang mensasarkan golongan pelajar yang ada di dalam sekolah itu kerana kebanyakan daripada mereka, adalah anak kepada anggota tentera Pakistan. Semua itu dilakukan ekoran dendam terhadap operasi tentera Pakistan di bahagian Waziristan, yang melemahkan gerakan militan mereka.

Bermula daripada ketegangan yang tercetus di antara masyarakat Islam dan Kristian di bandar Sulawesi, Indonesia pada tahun 2000, dengan beberapa insiden kecil pergaduhan serta pertempuran akhirnya meletus pada 28 Mac 2000. Satu kumpulan penganut Kristian yang bersenjata lengkap menyerang masjid dan sekolah pesantren Wali Songo, dengan beberapa kampung di sekitar kampung tersebut yang majoritinya Muslim diserang.

Pada hari kejadian, selepas bekalan elektrik ke kawasan kampung, masjid dan sekolah disabotaj oleh pengganas - pengganas Kristian pun mengepung kawasan tersebut lalu menangkap wanita dan kanak-kanak yang ada. Kaum lelaki yang terselamat berlindung di sekolah pesantren tersebut namun diserang dengan menggunakan senjata api dan parang.

Tebusan-tebusan yang berjaya ditangkap dibariskan di tepi tak kira jantina atau usia, lalu ditembak mati seorang demi seorang oleh pengganas. Kebanyakan rumah penduduk kampung dibakar meninggalkan mereka yang terselamat tinggal sehelai sepinggang. Dianggarkan, seramai lebih 165 orang meninggal dalam serangan tersebut dengan majoritinya, adalah penduduk Islam di pekan Poso.

Individu yang merancang serangan tersebut, Gabenor Advent L.Lateka terbunuh dalam satu pertempuran pada 2 Jun 2000 sementara beberapa individu lain yang bertanggungjawab, dihukum mati dengan tembakan.

Insiden terburuk melibatkan nyawa terkorban berlaku di School No.1 di Beslan, Russia. Beslan hanyalah sebuah pekan kecil yang mempunyai populasi seramai 35 ribu orang dengan sekolahnya mempunyai hampir 60 orang guru serta 800 orang murid.

Apa yang menyedihkan, kejadian ini berlaku pada hari pertama persekolahan bermula di Russia pada 1 September 2004. Pelajar hadir ke sekolah bersama ibu bapa untuk menyertai acara yang dinamakan Knowledge Day. Acara mereka terhenti selepas dua kumpulan pejuang kebebasan Chechen memecah masuk sambil melepaskan tembakan rambang ke udara.

Seramai 1128 orang dijadikan tebusan dalam kejadian itu dengan ramai ibu bapa yang cuba menenangkan anak-anak mereka yang ketakutan, ditembak tanpa belas kasihan. Kesemua tebusan ditempatkan di dalam dewan dengan bahan letupan dipasang dibeberapa bahagian strategik. Kerajaan Russia diminta untuk mengeluarkan tentera mereka daripada Chechnya, yang sedang bergolak ketika itu oleh kumpulan pengganas Muslim.

Pada hari ketiga, pasukan khas Russia menyerbu masuk ke dalam kawasan sekolah dan menggempur pengganas. Bagi saksi kejadian, taktik yang digunakan tentera Russia ketika itu kurang berpatutan sehingga mengakibatkan kematian lebih ramai nyawa. Ekoran tembak menembak yang berlaku di antara tentera dengan kumpulan pengganas, ramai kanak-kanak tidak berdosa terkorban dengan 186 orang pelajar sekolah tersebut meninggal dunia.

Jumlah keseluruhan mereka yang terkorban dalam kejadian itu adalah 334 orang, Sehingga kini, tragedi tebusan di School No.1 Beslan menjadi insiden paling teruk berlaku di kawasan sekolah, yang mengorbankan nyawa manusia. (rujukan)


Tidak tahu berbahasa Inggeris, tetapi pernah bekerja dengan Obama. Kini Penasihat Utama Ksenia Sobchak

Semasa musim panas tahun 2008, seorang senator muda dari Illinois tiba di Berlin. Senator Barack Obama ketika itu baru sahaja dikenali mencuba untuk mendapatkan jawatan di Rumah Putih namun kehadiran hampir suku juta orang untuk mendengarnya bercakap membuatkan ramai pihak terkejut, termasuklah Obama sendiri.

Seorang lelaki bernama Vitali Shkliarov turut hadir ketika itu di dalam lautan manusia yang mendengar ucapan Obama. Skhliarov berasa amat kagum dengan calon presiden demokrasi itu walaupun tidak memahami walau sebutir pun ucapan Obama.

Lelaki yang berasal dari Belarus dan berpindah ke Jerman untuk melanjutkan pelajaran itu tidak tahu langsung berbahasa Inggeris. Namun demikian, dia tetap terpesona dengan gaya dan karisma yang ditonjolkan oleh Obama. Pemimpin seperti Obama tidak pernah dilihat sepanjang kehidupannya di Belarus iaitu sebuah negara yang lama berada di bawah pemerintahan Kesatuan Soviet.

Terinspirasi dengan ucapan di Berlin itu, 4 tahun kemudian Shkliarov akhirnya menuju ke Amerika Syarikat untuk menjadi sukarelawan bagi kempen pemilihan semula Presiden Barack Obama.

Ia bagaikan mimpi menjadi kenyataan bagi Shkliarov walaupun dia hanya bekerja di ruang bawah tanah dengan membuat panggilan meminta supaya orang keluar mengundi. Ketika itu, dia masih menghadapi masalah dengan penguasaan bahasa Inggerisnya. Dia tidak begitu memahami apa yang orang katakan dan kerap meminta calon pengundi mengulangi ayat mereka sehingga merasakan dirinya seperti "Borat" versi Belarus dan menyebabkan calon pengundi berang dengannya.

Kemudian satu keajaiban berlaku. Semasa mencuba memenangi hati calon-calon pengundi itu, Shkliarov mula bercerita mengenai kisah hidupnya di Belarus. Walaupun tersangkut-sangkut akibat rintangan bahasa, namun ia tulus dan jujur yang akhirnya memberikan hasil.

Shkliarov menceritakan bagaimana membesar di negara yang tidak ada sesiapa pun pernah mengambil berat untuk bertanya kepadanya apa perasaan berkaitan pilihan raya atau presiden mana yang ingin diundi. Ceritanya membuatkan calon pengundi berasa insaf dan bersyukur dapat hidup di Amerika Syarikat.

Tidak lama selepas itu, Shkliarov menyertai pula satu lagi pilihan raya presiden dengan menjadi pekerja barisan hadapan bagi Senator Vermont iaitu Bernie Sanders. Shkliarov menjadi pekerja kempen Sanders sehinggalah Sanders kalah pencalonan parti Demokratik kepada Hillary Clinton. Walaupun kekalahan itu amat mengecewakan namun ia telah mengajar Shkliarov banyak perkara penting dalam berpolitik. Pada ketika ini, Shkliarov sudahpun menjadi seorang operator politik yang mahir dengan pemahaman meluas tentang peranan teknologi dalam politik akar umbi.

Kemahiran itu terbukti apabila mendapat panggilan dari Moscow pada tahun 2017. Parti pembangkang Russia yang berharap untuk menang kerusi semasa pilihan raya bandaran telah memilih untuk menggunakan khidmat Shkliarov bagi membangunkan sebuah kempen berasaskan teknologi yang kreatif.

Pendekatan Shkliarov adalah apa yang dipanggil "Penguberan" (Uberization) politik Rusia. Shkliarov dan pasukannya membangunkan aplikasi dalam talian yang membolehkan beratus-ratus calon pembangkang - yang majoritinya adalah muka baru dalam politik - untuk mengatasi proses pendaftaran pilihan raya Rusia yang membebankan. Hasilnya mengejutkan apabila kemenangan berpihak kepada pembangkang mengatasi calon pro-Kremlin di beberapa daerah utama.

Dan ini membawa kita ke masa kini dan mungkin tugas Shkliarov yang paling sukar. Beliau kini menjadi penasihat utama kepada sosialis Rusia (parti pembangkang) yang menjadi calon presiden, Ksenia Sobchak, yang membuat percubaan sukar untuk merebut kerusi presiden Rusia dalam pilihan raya Mac tahun ini.

Pencalonan Sobchak telah terpalit tuduhan yang beliau merupakan boneka Kremlin untuk menarik minat pengundi. Salah satu teori konspirasi itu adalah mungkin disebabkan Presiden Rusia sekarang iaitu Vladimir Putin telah dijangka menyapu bersih pilihan raya di sana selepas ketua pembangkang, Alexey Navalny yang merupakan pengkritik Putin paling digeruni dilarang daripada bertanding. Jadi, Kremlin hanya inginkan bilangan rakyat Rusia secukupnya keluar mengundi untuk mengesahkan pengundian dan disebabkan itulah pencalonan Sobchak dibuat secara tiba-tiba.

Namun Shkliarov menidakkan dakwaan tersebut. Hal ini demikian kerana Sobchak menggunakan kempennya untuk menentang Kremlin secara terbuka berkenaan pelbagai perkara yang kebiasaannya tidak dapat diketahui oleh rakyat, termasuklah perihal larangan Navalny daripada bertanding.

Menurut Shkliarov, pilihan raya di Rusia adalah palsu semata-mata. Walaupun secara realitinya mereka sedar yang mereka akan mengalami kekalahan, namun mereka masih boleh cuba untuk berbuat sesuatu bagi perubahan masa depan dalam 20 atau 30 tahun yang mendatang.

Shkliarov berterima kasih kepada Obama kerana menjadikan dirinya seorang yang optimis dan percaya dengan kata-kata Martin Luther King Jr. yang sering dipetik Obama dalam ucapannya. "Lengkungan sejarah adalah sangat panjang namun ia sering membengkok ke arah keadilan."


7 Undang-Undang Pelik Di China Yang Tak Berlaku Di Malaysia

China sememangnya terkenal dengan undang-undang yang agak tegas. Antara yang paling terkenal adalah polisi seorang anak sahaja bagi sebuah keluarga. Ia merupakan polisi perancangan keluarga yang diperkenalkan pada tahun 1979, dan mula menjadi longgar bermula tahun 2015.

China telah memperkenalkan Undang-Undang Hak Warga Emas pada tahun 2013. Dan antara salah satu undang-undang tersebut adalah anak-anak diwajibkan untuk melawat ibu bapa mereka yang semakin berusia.

Walaupun pelik namun ia merupakan satu undang-undang yang berfungsi untuk tujuan sosial yang sangat penting. Ia bertujuan mengurangkan kesepian yang dialami oleh warga emas kerana sistem berkeluarga di China adalah sangat penting.

Namun undang-undang ini dikatakan tidak terlalu efektif kerana ia tidak menyatakan berapa kerap si anak perlu melawat ibu bapa. Menurut seorang peguam, Zhang Yan Feng, ia lebih kepada mesej kepada orang ramai supaya tidak melupakan orang tua.

Jika kes ini dibawa ke mahkamah, kemungkinan ia akan berakhir dengan aman. Namun jika tiada penyelesaian, secara teknikalnya, mahkamah boleh memaksa pesalah (anak) untuk melawat ibu bapa beberapa kali dalam sebulan.

Undang-undang yang diperkenalkan pada tahun 2003 ini merupakan undang-undang di Wilayah Sichuan. Ia hanya dikenakan kepada penjawat awam sahaja, namun ia merupakan peraturan yang sangat serius yang dilaksanakan di seluruh wilayah ini.

Menurut China Youth Daily, tujuan undang-undang ini dilaksanakan adalah bagi memastikan kerja berjalan. Dengan kata lain, agar pekerja lelaki tidak terganggu dengan kehadiran setiausaha wanita yang membuatkan mereka tidak bekerja seperti yang sepatutnya.

Sebuah daerah di wilayah Guizhou mempunyai undang-undang tersendiri apabila mengarahkan penjawat awam untuk melawat kampung kuno. Penjawat awam ini seperti berlakon menjadi pelancong, yang bertujuan menarik dan meningkatkan jumlah kehadiran pelawat dan pelancong sebenar.

Mereka terpaksa menaiki beberapa bas untuk ke kampung yang terletak kira-kira 32 kilometer dari bandar.

Di China, terdapat sistem kerajaan yang dikenali sebagai Hukou, dimana ia mempunyai segala rekod rakyat China. Sistem ini telah dikritik oleh kumpulan hak-hak manusia. Sistem ini diinspirasikan oleh adat China purba di mana ia mewujudkan sistem kasta di seluruh wilayah di China.

Sebagai contoh, jika anda lahir di kampung, anda hanya dibenarkan tinggal di kawasan kampung yang sama selama-lamanya. Tujuan utamanya adalah bagi mengelakkan para petani daripada berpindah ke bandar secara beramai-ramai, yang mungkin menyebabkan kekurangan pengeluaran makanan.

Namun ia menjadi isu sosial di mana ia dikatakan bertujuan mengelakkan rakyat dari kelas-kelas tertentu untuk menapatkan pendidikan dan bertukar karier. Undang-undang ini walaubagaimanapun ditentang, dan beberapa pembaharuan telah dilakukan.

Malah beberapa ahli berpangkat tinggi Parti Komunis menyuarakan agar ianya dimansuhkan.

Melawat kampung kuno bukanlah satu bukanlah satu-satunya undang-undang yang memaksa penjawat awam. Di wilayah Hubei, penjawat awam diarahkan untuk membeli produk tempatan tertentu.

Dan jika tidak mengikut arahan, mereka berkemungkinan kehilangan kerja. Tujuannya adalah untuk membantu ekonomi tempatan.

Namun ia dilaporkan gagal dengan teruk sekali, memaksa pihak berkuasa untuk memansuhkannya beberapa minggu kemudian.

Kerajaan Republik China mengawal media dengan begitu berhati-hati. Rakyat China menggunakan internet yang telah ditapis kerajaan, dan tiada langsung kandungan seksual. Malah, pemilikan bahan-bahan lucah dikenakan hukuman 3 tahun penjara, dan lebih teruk bagi syarikat-syarikat yang mengeluarkannya.

Laman-laman sesawang juga agak perlahan untuk diakses dan e-mel ditapis secara langsung. Akses kepada laman media seperti Youtube, Facebook, Twitter dan medial sosial yang lain telah disekat.

Walaupun ia bukannya undang-undang, namun ia merupakan ciri-ciri yang unik dalam sistem perundangan China. Di beberapa kawasan pedalaman di China, pihak polis menggunakan angsa untuk melindungi harta benda dan menangkap penjenayah.


10 individu kurang upaya (OKU) yang berjaya dan berpengaruh

Sejarah telah menyaksikan pelbagai jenis kejayaan yang dicapai oleh ramai orang lelaki dan juga wanita. Namun, ia memerlukan keberanian dan semangat yang luar biasa bagi golongan kurang upaya untuk berada pada tahap yang sama.

Walaupun ada sedikit kekurangan dan kelainan upaya, Allah kurniakan pula iltizam yang tinggi kepada mereka. Kami kongsikan 10 tokoh golongan kurang upaya atau kelainan upaya berbanding manusia normal yang tidak pernah patah semangat dan lebih berjaya daripada sesetengah manusia yang sempurna segala sifat:

Dilahirkan dengan penyakit distrofi otot, di mana otot menjadi lemah secara perlahan-lahan, Ralph ialah pengasas Braun Corporation, pengeluar yang menerajui bidang kerusi roda. Syarikatnya juga yang pertama mengeluarkan kenderaan van yang mesra kerusi roda.

Keller ialah pensyarah dan aktivis politik yang dilahirkan buta dan pekak. Beliau juga merupakan orang buta dan pekak yang pertama menerima ijazah. Keller yang memegang ijazah seni itu juga adalah penulis buku terkenal di Amerika Syarikat. Beliau juga adalah salah seorang pengasas Kesatuan Hak Asasi Awam Amerika.

Stephen Hawking adalah tokoh terkenal di dalam bidang akademik dan juga penerima pelbagai anugerah. Walaupun menderita penyakit motor neuron, beliau adalah salah seorang ahli fizik yang terkenal di dalam bidang sains. Banyak buku yang telah beliau terbitkan dan menjadi sangat popular.

Sudha Chandran adalah seorang penari dan telah terlibat dalam kemalangan jalan raya yang mengakibatkan kaki kanannya terpaksa dipotong. Walaupun begitu, beliau telah berjaya menjadi salah seorang penari klasik India yang sangat berpengaruh dan disegani.

Bukan semua bentuk kecacatan itu dalam bentuk fizikal. John Nash mengalami penyakit Skizofrenia Paranoid iaitu penyakit yang mengganggu fikiran dan mental. Namun begitu, penyakitnya tidak menghalang minatnya terhadap bidang matematik. Ilmunya dalam geometri serta persamaan dan pembezaan separa amatlah dikagumi dan kisahnya telah diadaptasikan di dalam filem bertajuk "The Beautiful Mind" lakonan Russell Crowe pada tahun 2001.

Nama Beethoven sangat tidak asing lagi terutamanya kepada penggemar muzik. Beliau adalah komposer muzik klasikal yang sangat terkenal. Walaupun beliau kehilangan pendengaran pada usia 26 tahun (perkara terburuk yang boleh terjadi kepada mana-mana pengarang lagu), Beethoven masih tetap meneruskan minatnya dalam menghasilkan seni. Kebanyakan karyanya yang digemari ramai sebenarnya dihasilkan beliau setelah menjadi pekak sepenuhnya.

Brown ialah seorang penyair, pelukis dan penulis buku yang terkenal dan juga penghidap penyakit palsi serebrum. Dilahirkan di Ireland, Brown tidak dapat bergerak dengan sendirinya sehinggalah berumur 5 tahun di mana hanya kaki kirinya sahaja yang dapat berfungsi. Namun begitu, dengan hanya menggunakan kaki kirinya sahaja, beliau dapat melukis dan menggunakan mesin taip bagi menghasilkan puisi dan buku yang sangat popular sehingga ke hari ini.

Vincent Van Gough merupakan salah seorang pelukis paling berpengaruh dan terkenal dalam sejarah. Namun beliau menderita dengan kemurungan dan masalah mental dan beberapa kali pernah dimasukkan ke dalam hospital sakit jiwa. Walaupun meninggal dunia dengan cara membunuh diri, hasil seni lukisnya menjadi antara karya teragung sepanjang zaman.

Dilahirkan tanpa kedua-dua tangan dan kaki, Nick dibesarkan di Australia. Walaupun kurang upaya, kekurangannya membuatkan beliau berdikari dan belajar untuk menggunakan papan selaju, berenang, dan juga meluncur di pantai. Kini, Vujicic yang sudahpun berumahtangga dan dikurniakan anak telah menjadi seorang pakar motivasi dan menerima pelbagai anugerah.

Marla Runyan mengetahui beliau menghidap Penyakit Stargardt ketika berusia 9 tahun lagi. Keadaan itu telah menyebabkan beliau buta penglihatan sepanjang hayatnya. Walau bagaimanapun, beliau tetap tidak pernah patah semangat dan telah dinobatkan sebagai juara kebangsaan sebanyak tiga kali bagi lumba lari 5km kategori wanita. Selain itu, beliau juga telah memenangi banyak pingat dan anugerah di pelbagai acara sukan tempatan dan antarabangsa.

Bersyukurlah jika kita dilahirkan sempurna dan tidak punya cacat cela. Gunakan segala kurniaan yang Allah pinjamkan sebaik-baiknya kerana kita tidak tahu bilakah ia akan ditarik kembali.


10 fakta menarik mengenai pilihan raya di seluruh dunia

Bersempena dengan musim pilihan raya yang akan menjelma tidak lama lagi, kami ingin kongsikan beberapa fakta menarik dari seluruh dunia tentang bagaimana rakyat negara lain menjalani proses pengundian di negara masing-masing.

Kebiasaannya di Amerika Syarikat, hari mengundi jatuh pada hari Selasa. Namun demikian, majoriti negara di seluruh dunia memilih hari Ahad untuk mengadakan hari mengundi. Akan tetapi, yang paling menarik, negara yang menggunakan bahasa Inggeris sebagai bahasa pengantar pula memilih untuk tidak mengundi pada hari Ahad. Di Kanada misalnya, hari mengundi dibuat pada hari Isnin, manakala kerajaan Britain pula memilih hari Khamis sementara Australia dan New Zealand pula lebih suka dengan hari Sabtu.

Seperti yang kita sedia maklum, negara India sangat besar dan mempunyai lebih 800 juta pengundi yang layak, menjadikannya negara demokrasi terbesar di dunia. Bagi memenuhi keperluan yang besar itu, kerajaan India memerlukan masa berminggu-minggu bahkan adakalanya berbulan lamanya dari permulaan musim sehingga selesai. Pada hari mengundi tahun 2014 di mana 543 ahli parlimen bertanding, proses pengundian berlangsung selama 9 hari berbeza sepanjang tempoh 5 minggu.

Para pengundi di Sweden dan Perancis tidak perlu risau mencari masa untuk mendaftar sebagai pengundi kerana setiap rakyat telah didaftarkan secara automatik oleh kerajaan. Di Perancis, seorang pengundi didaftarkan apabila mencecah umur 18 tahun manakala di Sweden pula rakyat akan menjadi pengundi sah secara automatik sebaik sahaja mereka menjadi pembayar cukai.

Setiap warga Australia yang berumur 18 tahun ke atas diwajibkan dari segi undang-undang untuk menjadi pengundi dan keluar mengundi. Sesiapa yang tidak hadir pada hari mengundi akan didenda sebanyak AU$20 (RM61.50). Jika gagal membayar saman tersebut, mereka boleh menerima denda yang lebih besar sehingga AU$180 (RM553.00) dan boleh disabitkan atas kesalahan jenayah.

Sejak tahun 1988, rakyat Brazil mempunyai hak untuk mengundi sebaik sahaja mereka mencapai usia 16 tahun. Had umur 16 dan 17 tahun juga digunakan di negara seperti Austria, Nicaragua dan Argentina. Manakala remaja berusia 17 tahun dibolehkan mengundi di Indonesia dan Sudan. Sesetengah kawasan di Jerman sudah mula menetapkan had umur 16 tahun dan pada 2014, untuk pertama kalinya Scotland juga membenarkan remaja berusia 16 dan 17 untuk keluar mengundi. Inisiatif ini dibuat bagi memberi pendedahan kepada pengundi muda untuk lebih terlibat dalam proses demokrasi negara.

Sejak 2005, rakyat Estonia tidak lagi perlu beratur panjang untuk membuang undi. Walaupun mengundi secara manual adalah lebih popular, namun kajian pada 2015 menunjukkan lebih dari 30% orang mengundi secara online. Sistem pengundian dalam talian ini berfungsi dengan lebih lancar kerana setiap rakyat diberi ID dan nombor PIN masing-masing. Log masuk hanya boleh digunakan oleh individu itu sendiri sahaja dan boleh juga digunakan untuk membayar cukai atau denda.

Menurut satu laporan pada 2016 mengenai pengundi keluar mengundi bagi negara-negara maju, Amerika Syarikat mempunyai serendah 53.6% pengundi yang hadir menjalankan kewajipan mengundi. Sebagai perbandingan, Belgium mencatatkan jumlah pengundi yang paling ramai keluar mengundi iaitu sebanyak 87.2% pada tahun 2014.

Bermula dari 1930, apabila wanita dibenarkan mengundi di pilihan raya kecil di Chile, rakyat lelaki dan wanita telah ditetapkan untuk mengundi di pusat pengundian yang berbeza. Ini disebabkan orang wanitdi sana a masih tidak dibenarkan untuk mengundi di pilihan raya besar. Menjelang 2012, kerajaan telah menetapkan pusat mengundi mengikut jantina tidak perlu diteruskan lagi namun proses pengundian secara berasingan masih dipraktikkan.

Di Gambia, rakyatnya yang majoriti buta huruf mengundi menggunakan guli yang dimasukkan ke dalam tong besi mengikut warna dan gambar calon. Apabila undi guli dibuang ke dalam tong besi, ia akan menghasilkan bunyi 'ding'. Jika berbunyi lebih dari sekali maka undi akan dikira rosak.

Angkasawan Amerika Syarikat yang berada jauh dari bumi juga dibenarkan mengundi sejak tahun 1997 apabila undang - undang Texas membenarkannya dan menghantar kotak undi untuk angkawasan yang berada di angkasa lepas. Apabila selesai mengundi menggunakan kertas undi yang dihantar menggunakan e-mel, ia akan dihantar kembali ke bumi. Para petugas kemudian menyahkodkan kotak undi untuk mengira undi para angkasawan.


5 Pantang Larang Yang Mesti Anda Elakkan Sekiranya Memiliki Kad Kredit

Kad kredit dianggap sebagai satu alternatif memudahkan hidup kita dimana pembelian dengan hanya satu leretan. Malah, ia amat berguna jika anda mahu membeli sesuatu yang mahal, tanpa perlu membawa wang tunai yang banyak.

Tapi tahukah anda ia juga merupakan satu perangkap dalam senyap. Ramai yang bergelar muflis disebabkan bahana kad kredit. iluminasi.com kongsikan 5 perkara yang anda tidak digalakkan menggunakan kad kredit.

Pengunaan kad kredit untuk tujuan ini amatlah tidak digalakkan. Ia merupakan satu petanda bahawa anda sebenarnya tidak mampu jika anda memerlukan dua jenis pembiayaan iaitu kad kredit dan pinjaman sewa beli, untuk membeli sesuatu.

Faedah yang dikenakan sangat tinggi bagi kedua-dua pembiayaan ini dan anda hanya akan menambahkan hutang anda. Pilihan yang bijak aalah mencari pinjaman tanpa pembayaran muka yang ditawarkan bagi banyak model kereta yang lain.

Alternatif lain adalah dengan menyemak pelan pembiayaan yang membolehkan anda mula membayar dengan kadar yang rendah dan semakin bertambah di kemudian hari apabila gaji anda bertambah.

Ya, penggunaan kredit kad untuk membayar bil perubatan hanyalah berbaloi kerana anda mempunyai penyata yang boleh disemak jika anda ingin menuntut pelepasan. Namun, bil perubatan biasanya sangat tinggi serta mempunyai faedah. Jika anda tak bayar tepat pada masa, jumlahnya akan makin bertambah.

Alternatif kepada membayar bil perubatan menggunakan kad kredit adalah membuat pengeluaran EPF. Jadi anda tak perlu risau tentang faedah yang semakin bertambah.

Namun, kaedah yang paling baik adalah mempunyai insurans perubatan memandangkan kos perubatan kini yang semakin meningkat.

Seperti membeli kereta, sama juga dengan situasi membeli rumah. Bagi anda yang mendapat pinjaman ansuran rumah kurang daripada yang diperlukan, anda mungkin terfikir untuk menggunakan kad kredit sebagai penambah.

Ya, memang boleh, namun jika anda tak mampu membayar bil kad kredit mengikut tempoh yang diberikan, anda bukan sahaja terperangkap dengan satu tetapi dua pinjaman yang berfaedah.

Hutang anda akan makin bertambah dan akhirnya akan memberikan kerunsingan. Lebih buruk, status kewangan anda mungkin akan disenarai hitam. Cara terbaik adalah menggunakan EPF bagi mengurangkan pinjaman anda.

Ini merupakan antara salah satu masalah yang tak perlu dihadapi sebenarnya. Siapa tak mahu perkahwinan yang mewah yang membuatkan orang lain memuji kan? Alasan mereka adalah hanya sekali seumur hidup. Namun, kemampuan mereka jarang diendahkan.

Memang nampak gah apabila membayar segala persediaan perkahwinan menggunakan kad kredit, namun jika anda tidak memantau penggunaannya, akan membawa padah di kemudian hari.

Malah, pinjaman peribadi pun tak digalakkan dipohon bagi melangsungkan perkahwinan, kerana ia membuatkan anda lebih bernafsu untuk meminjam.

Adalah lebih baik jika melangsungkan perkahwinan dengan apa yang mampu, dan lebihan wang boleh digunakan bagi menjalani kehidupan selepas berkahwin.

Terdapat kes di mana pasangan bercerai walhal pinjaman peribadi untuk perkahwinan belum habis dijelaskan. Berbaloikah?

Dikala ekonomi yang semakin menekan, ramai yang cuba untuk berniaga bagi menampung kehidupan. Ada yang mempunyai idea memulakan perniagaan kecil-kecilan namun tidak mempunyai modal yang cukup.

Perlu diingatkan penggunaan kad kredit sepatutnya menjadi jalan terakhir. Hutang anda akan menjadi bertimbun jika tidak digunakan dengan berhati-hati membiayai perbelanjaan perniagaan.

Malah, perniagaan anda pula tidak tentu akan memberikan pulangan yang mampu untuk membayar kad kredit, membuatkan anda gagal membayar tepat pada masa. Akibatnya, faedah akan dikenakan dan berakhir dengan hutang yang tak mampu dibayar.

Pilihan yang baik adalah memohon pinjaman peribadi atau perniagaan dengan faedah yang rendah. Jika mampu, lebih baik gunakan wang simpanan, walaupun sedikit, mulakan perniagaan dari bawah. Ia lebih selamat.


5 Hadis Palsu Paling Popular di Kalangan Masyarakat Malaysia

(gambar sekadar hiasan : tuntutlah ilmu sehingga ke negeri cina)

Ada banyak amalan atau kepercayaan masyarakat Muslim di negara kita ini yang disebarkan serta mungkin juga diamalkan yang berpunca daripada hadis atau kepercayaan palsu.

Masalah hadis palsu cukup sukar dibendung kerana sesiapa saja boleh mengarang sendiri hadis yang pada dasarnya kelihatan logik, tetapi setelah disemak jelas tidak benar.

Rasulullah saw. sendiri melarang kita menggunakan nama Baginda dalam keadaan tidak benar, walaupun tujuan kita baik. Mereka-reka sesuatu dengan tujuan membantu atau memberi kesedaran menjadi punca utama kenapa terlalu banyak hadis palsu bertebaran, apatah lagi pada zaman informasi ini.

Berikut adalah 5 hadis atau kepercayaan palsu yang dapat kami kumpulkan beserta sedikit huraian dan rujukan, sekurang-kurangnya dapat membantu memberikan anda sedikit pencerahan berkenaan beberapa perkara asas yang menjadi kepercayaan kita selama

Dari Anas ra. bahawasanya Nabi saw. bersabda : “Tuntutlah ilmu walaupun di negeri Cina, kerana menuntut ilmu itu wajib bagi setiap Muslim. Sesungguhnya para malaikat meletakkan sayap-sayap mereka kepada para penuntut ilmu kerana gembira dengan perbuatan mereka yang menuntut ilmu.” (H.R. Ibnu Abdil Bar)

Perlu diberitahu yang dua hadis ini adalah sebuah hadis palsu. Walaupun niatnya baik untuk disebarkan bagi menggambarkan kesusahan seseorang dalam menuntut ilmu, hadis ini adalah hadis tambahan/rekaan yang kerap kali disebutkan di kalangan masyarakat Muslim negara kita.

Mufti Perlis, Asri Zainul Abidin telah pun mengesahkan tentang status hadis ini melalui tulisannya pada tahun 2007 dan juga di dalam buku beliau yang bertajuk "Menangkis Pencemaran Terhadap Agama dan Tokoh-Tokohnya." (rujukan)

Pasti ada  kerana boleh nampak wujud logiknya di situ. Bagaimanapun, jika kita baca dan kaji betul-betul, tidak wujud sebarang larangan daripada Rasulullah saw. berkenaan isu ini yang kerap kali kedengaran bila kita berbicara tentang pemakanan.

Tidak ada larangan untuk kita daripada makan ikan, sotong, ketam dan udang sekali dengan ayam, lembu, kambing atau segala jenis daging haiwan yang hidupnya di darat.

Bagaimanapun, ada hadis yang lebih baik untuk kita ikut berkenaan isu ini.

Hadis itu berbunyi ; “Tidak ada tempat yang diisi oleh anak keturunan Adam yang lebih buruk daripada perutnya. Cukuplah bagi anak keturunan Adam agar makan sekadar untuk menegakkan tulang sulbinya. Melainkan jika dia tidak dapat mengelak, maka isilah sepertiga untuk makanannya, sepertiga untuk minumannya dan sepertiga untuk nafasnya.” - Riwayat al-Tirmizi (2380).

Ada dua hadis yang popular dan kerap disebarkan berkenaan amalan tidur pada waktu subuh dan asar.

Salah satu hadis tersebut berbunyi : "Sesiapa yang tidur selepas Asar lalu hilang akalnya, maka janganlah dia mencela melainkan dirinya sendiri" sementara ada ramai yang mempercayai Rasulullah saw. melarang kita tidur selepas subuh.

Merujuk beberapa pandangan, jelaslah tidak wujud sebenarnya tegahan atau larangan yang mutlak disebutkan Rasulullah saw. berkenaan amalan tidur selepas subuh atau pada waktu asar.

Cuma, adalah lebih baik seseorang itu mengisi masanya selepas subuh dengan amalan-amalan yang baik.

Kita perlu faham bagaimana membezakan larangan dengan cadangan, agar kita dapat memahami konteks sebenar sesuatu cadangan itu diberikan. Adalah lebih baik kita tidak tidur pada dua waktu tersebut kerana dua waktu tersebut termasuk pada waktu siang, dengan waktu siang adalah waktu mencari rezeki atau bekerja.

Hadis palsu yang cukup popular disebarkan masyarakat kita berkait penerimaan nasihat, walaupun  sedang dinasihatkan oleh seorang pelacur.

Pertama kali perlu diberitahu ayat yang kerap disebarkan ini tidak ada asasnya dan sumbernya. Dikhuatiri bagi mereka yang terpedaya, kita akan tersalah anggap berkenaan tujuan ayat tersebut.

Walaupun nasihat yang diberikan oleh seorang pelacur itu betul dan niatnya juga baik, Allah swt. tidak menyukai seseorang yang menasihatkan atau menegur tetapi pada masa yang sama berdegil tidak mahu mengubah dirinya, mengikut apa yang diucapkannya.

Ini bermaksud, setiap kata-kata itu perlu dituruti dengan perbuatan - kerana berkata tanpa beramal sehingga kekal berada dalam keadaan mungkar adalah satu sifat yang layak dicela.

Mungkin peratusan pelacur hendak menasihatkan kita agak rendah untuk benar-benar berlaku, tetapi yang penting kita perlu sedar berkata tanpa bertindak dan menasihat tanpa beramal, adalah satu perbuatan sia-sia walau macam mana bagusnya nasihat kita itu.

Ayat ini kerap disebutkan sebagai satu galakan kepada pihak wanita supaya membentuk diri mereka menjadi seorang isteri dan ibu yang solehah daripada aspek duniawi dan juga persediaan untuk ke alam akhirat....dengan membenarkan suami mereka berkahwin lebih seorang.

Dari mana datangnya kepercayaan berkenaan payung emas ini? Sukar untuk kami buktikan dari mana datang sumber hadis ini, tetapi banyak pihak mendakwa berasak daripada pegangan sebuah kumpulan ajaran yang disifatkan sesat serta menggalakkan poligami di antara ahli ajaran mereka.

Lagipun, sekiranya kita berjaya ke syurga - janji Allah swt. bukan setakat payung!Nak istana emas atau duduk atas kerusi emas sekalipun boleh. Jadi usahlah kita kelirukan pemikiran kaum wanita kita dengan payung emas hanya kerana lelaki mahu bermadu. (rujukan)